KSG - Ar brezhoneg - Istor ha Doareoù-skrivañ\nEmbannet : 11 a viz Ebrel 2013\nAR BREZHONEG : ISTOR HA DOAREOÙ SKRIVAÑ\n« Ur savlec’h bet degemeret gant an darn vuiañ a ’r yezhoù eo puñsañ er yezh kozh. Setu pezh en deus graet ar galleg oc’h advevaat miliadoù a c’herioù diwar al latin, ar yezh vamm. Kement ger e -tion zo un amprestañ gouiziel. (...) Dre zigasted ouzh istor ar yezh e varner re alies da vervel da vat termenoù pe droiennoù a reveze c’hoazh en 19t kantved pa na oa ket aet ar yezh, ha hi komzet gant unyezherion, d'ur marelladur teodyezhoù, kreolaet mui ouzh mui gant divyezherion.\n(...) Ret eo anzav avat e vezer diskalonekaet diouzh kenstudi ar yezhoù gant damkaniezhoù modern ’zo. Mennet eur da studiañ yezh ur stroll strizh, en ur sevel speurennoù etre hevelep teodyezh hag an teodyezhoù tostañ, etre stad bremanel ar yezh hag he zremened nesañ, en anv ur gevadegezh santel, tra ma veze c’hoazh betek nevez 'zo foarioù, pardonioù, marc’hadoù, euredoù, beajoù o reiñ tro d'ur yezher da anaout stummoù lies. (...) Abaoe tregont vloaz hepken ez eo gwashaet ar munudaouiñ dre goll emouez ar c’henstummoù e metou ar yezherion rakdibennel ha dibennel a vremañ, nad eo o brezhoneg nemet un damouezh disleberet eus pezh a gleved a-raok ar brezel gant e-leizh a unyezherion. Brient doanius an oad eo e gounañ ha gouzout ne revez ar « gevadegezh » nemet e faltazi an damkanourion. »\nLéon FLEURIOT, rener studioù e Skol pleustrek ar Studioù uhel,\nin An Teodeg, 69-70 (1982), p. 18-20 (troet ganin).\nIstor ar brezhoneg a ranner peurvuiañ e tri lankad :\nI. - An HENVREZHONEG (5t – 10t kantved)\nUnan e oa ar yezh e gwirionez (L. FLEURIOT, Éléments d'une grammaire, Paris 1964, p. 10) en he diabarzh koulz ha gant ar yezhoù predenek all hengembraeg ha hengerneveg : unius linguae, unius natione, a lavared en amzer-hont.\nSkrivadur an henvrezhoneg - koulz hag ar predenegoù all -, hêrezh d'an Iliz kelt kentidik oa diazezet war al lizherenneg latin ha chomet eo heñvel a-hed an amzervezh (daoust da emdroadur ar soniadoù) (K. JACKSON, Language and History in carl), Britain, Edinburgh 1953, p. 61).\nPinvidikoc’h eget hini al latin e oa reizhiad soniadel ar brezhoneg. Ijinañ o deus ranket ober ar predenegoù ; da skouer, hon C’H oa skrivet C, CH, gwechavez H. Ar soniadoù /ð/ ha /θ/ (th blot ha kalet ar saozneg) oa skrivet th, t, d, gwechavez h. An u a dalveze koulz ou /u/ hag u /y/, a-wechoù /ø/.\nDibaot a wech e veze skrivet ar c’hemmadennoù.\nDistabilaet e voe ar vro gant aloubadegoù an Normaned : tangwallet Gwened e 920, gwastet Breizh a-bezh a-hed ur c’hantved ac’hubet ar vro eus an eil penn d'egile eus 915 da 935, o tevoudañ harluadeg ar venec’h (evel se ez eo enoret dalc’hmat sant Samzun e-kichen Rouen, sant Tudwal en Angers, sant Padarn e Deols). An duged ne oant ket ken beliek hag ar rouanez. Gant tiegezh gall Dreux atav e voe gouarnet ar vro, pezh na viras ket ouzh an duged da ziwall taer he dishualded d 'ar vroad. Pell e voed a-raok adsevel ar vuhez politikel ha kevredigezhel. Dornskridoù a-leizh - koulz latin evel brezhonek - zo aet da get. Romanekaet e voe an noblañsoù - kent dezhe emc’hallekaat.\nII. - Ar C’HRENNVREZHONEG (12t kantved - 1650)\nAr c’hennvrezhoneg zo aroueziet gant gwanidigezh ar reizhiad soniadel, ar freuzoù rannyezhel, levezon ar romaneg.\nPinvidik mor e oa an henvrezhoneg a-fet termenoù gramadeg, jedoniezh, c’hoariva... Ar gerioù goubarel dre vras a vo erlec’hiet oute tamm ha tamm reoù diwar ar galleg. Niverus e vo an eskemmoù etre romaneg Breizh uhel hag ar brezhoneg (en daou du).\nEvit ar skrivadur ez eo diforc’h bras ar c’hrennvrezhoneg : u ar yezh kozh a vez skrivet diouzh an dro ou, u, eu /u y ø/: An th zo dilezet bep un tamm e gounid z pe tz ; ur wech bennak e vez skrivet zh endeo. An /ð/ (th blot) zo skrivet z, tra ma talvez s da ziavaezañ ar z chomet bev en holl rannyezhoù. Ar soniad /s/ zo skrivet s e penn ur ger, ss etre sonennoù (evel e galleg). Boas e vez c ha qu evit hon K a vremañ.\nDre vras ne veze ket skrivet c’hoazh ar c’hemmadennoù. Dre ar gwerzaouañ pinvidik (boutin d'an holl yezhoù keltiek) en o adkaver.\nHep mont gant ar munudoù e c’heller ober meiz war an divgensonenn ff da zaskor ar soniad arbennik /~v/. An arouezenn-mañ a gaver alies c’hoazh en anvennoù tiegezh : Le Derff = an derv, Le Hénaff = an Henañ... Emdroet eo he distagadur ; dre vras e klever /o/ e Leon, /f/ pe /v/ e Gweloù, /ɥ/ (w gweuziek) e Gwened, gwechavez eo steuziet e Kernev ; n'eus nemet e Treger ma 'z eo chomet /w/.\nE-kerz ar marevezh-hont ez eus bet meur a freuz o tevoudañ rannyezhekadur ar yezh H. D 'ARBOIS DE JUBAINVILLE, Études grammaticales sur les langues celtiques, Paris 1881, p. 44*, a roe da skouer ul leanvenn wenedat skrivet Pen an garzo e 1562 ha Pen an garhou e 1572 (Br. bremañ : Penn ar garzhoù). Adal ar 15t kantved e kaver Le Liorho evit liorzhoù, e Baden. Ur skrivadur skolel a veze miret gant ar yezh, goude ma oa aet an /θ/ kozh da /x/ (c’h) e bro Wened. Hevelep emdroadur « was beginning in the 15th century », eme Kenneth JACKSON, Historical Phonology of Breton, 683hh.\nMoarvat e oa kroget an emdroadur adal dibenn brezel herezh Breizh (1341-1364), d 'ar mare ma teraouas ar pouez da sevel war an eil mouezhiadenn diwezhañ er rannyezhoù KLT (endra dremene war an hini gentañ el lodenn greiz norz-su) ; ar pouez mouezh kozh ned eo miret nemet e gwenedeg uhel.\nIII. - Ar BREZHONEG ARNEVEZ\nAr brezhoneg arnevez a rankfed rannañ e meur a lankad.\nE 1659 ez embanne an Tad MANER (1606-1683) e Sacré Collège de lésus en un doare skrivañ nevez, hini ar c’hrennvrezhoneg o vezañ divastus hiviziken evitañ. An testennoù dibaot deuet betek ennomp a ziskouez e oa aet buan ar brezhoneg a dammoù adal derou ar 16t kantved, da heul gwastadennoù brezelioù al Ligue o tont raktal war-lerc’h koll an dishualded. Er stad m'o anavezer hiziv an deiz edo endeo ar rannyezhoù hag an isrannyezhoù.\nEmc’houlenn a c’heller adal bremañ ha ret e oa adreizhañ an doare skrivañ skolel a c’houzalc’he unded ar yezh. Reoliet en doa an Tad Maner daskemmoù rannyezhel Kernev ha Leon, o savelañ dre se skrivadurioù Kernev (K) ha Leon (L), hogen o washaat da gas war draoñ ar yezh. Anv oa gantañ forzh penaos eus kaougantañ hevelep daskemmoù muiget eus sevel un doare skrivañ nevez. Koulskoude e kase da get pa na ve ken an diforc’h etre /ð/ ha /z/, skrivet heñvel gant z.\nBep a skritur spesadek o deus miret an eskobiezhoù tre d'an deiz a hiziv ha tud ’zo - ankristenion zoken - o vennout derc’hel dezhe.\nAn hini gentañ e oa bet eskobiezh Wened o kemm a-grenn doare-skrivañ ar c’hrennvrezhoneg. E skrivadoù dibar, het daskemmet meur a wech, zo padet betek hiziv.\nSkrivadur rouestladek an Tad MANER - oc’h ober gant kefluziadoù ar galleg (da skouer : c ha qu evit hon k) - a voe adwelet e goueled Leon gant Ar GONIDEG (1775-1838). Levezonet gant reizhiad an alamaneg eeun a-walc’h ha hini ar c’hembraeg ken eeun all, e tegasas k hag e talc’has da g kalet e kement lec’h (da skouer gad, ger) - a zo bet miret ganimp. Ned eo ket bet heuliet evit arver l (l isrezell ; hon (i)lh) ha ñ (hon gn) ; en eskemm, e n̄ (n usrezell) zo bet erlec’hiet outañ an ñ (n tonnañ) da verkañ ar sonennoù fri (da skouer bleuñv).\nHevelep skritur a voe azasaet ouzh dibarderioù eskobiezhoù Kernev (K) ha Treger (T). Ned eo nemet e 1907 ma voe savet an doare skrivañ anvet KLT - KLT oc’h aroueziañ un doare skrivañ ha nann ur rannyezh ! -, na oa ket eskobiezhel ken - rannyezh Welou gant he fouez war ar vouezhiadenn gentañ o vezañ manet hep skrivadur dezhi he unan.\nGant skol Walarn ez eas ar yezh er vodernelezh hag e voe eeunaet skrivadoù ’zo. E KLT e veze skrivet gant, evit, mat (adanv) dirak ur gensonenn, gand, evid, mad (adanv) dirak ur sonenn ; Gwalarn ne viras nemet ar stummoù kentañ. Gant Gwalarn e voe prientet ar peurunvaniñ dre zegemer pinvidigezhioù ar gwenedeg (gerioù, furmoù, ereadurezh).\nEvit ar gwenedeg e voe eeunaet ar skrivadoù anezhañ gant AR JOUBIOUZ (1808-1888), savet a enez Arzh, pa zegemeras k ha g da heul AR GONIDEG ha pa reas gant ù da ziavaezañ /ɥ/ e-lec’h an hüe (!) kozh. Dre reizhadennigoù skañv e reas Loeiz HERRIEU diouzh tostaat ar rannyezh skrivet ouzh ar gwenedeg izel hag ar rannyezhoù all. Arabat ankouaat edo diazezet yezh an eskobiezh war deodyezhoù ar gevred pellañ (kostez Gwened). Brér a skrived (Loeiz HERRIEU : breur) e kontrol d'ar peb all eus ar brezhonegva. Gant ar KLT e veze dalc’het da skrivadoù eizhañ goueled Leon (pounner, ploum...), ha gant ar gwenedeg e vane skrivet distagadoù lec’hel (aveit e skoaz gwenedeg izel /aɥid/ (evit) ; fari, peurunvan : fazi, pa glever ivez ; /fɑj/ ha /fɑdi/ ; pear, pa'z eo anavezetoc’h /poar/ (pevar) er rannyezh.\nAn doareoù skrivañ a vremañ :\n- Ar peurunvan\nE 1941, anat ma oa e ve kelennet dizale ar brezhoneg er skolioù, ez emglevas ar skrivagnerion evit un doare skrivañ peurunvan. Diwar henn e skriver marv e-lec’h KLT maro, gwenedeg marù ; piv e-lec’h piou, più. Darn a glemmo e ve gwell *marw, *piw ; rannyezh Weloù avat a zistag /marf pif/.\nAn arouezenn heverkañ zo an divlizherenn zh da unaniñ KLT z ha gwenedeg h. An enebourion a felle dezhe e ve diwanet diwar levezon Alamaned (intentit : an Nazied !). Gwelet hon eus neoazh e reveze a-wechoù ar skrivad zh e krennvrezhoneg. Anav eo e saozneg ivez, o talvezout evit /ʒ/ (j). Adal derou ar c’hantved o doa ar veleion GWILHEVIC hag AR GO (aozerion un hentenn wenedek) kinniget zh ; Yeun AR GOW, eus e du, en doa kinniget hz. Da heul un emvod e Gwened, e 1936, e voe lakaet ur c’hinnig dre skrid, zh endeo ha sinet gant Roparz HEMON, Loeiz HERRIEU, LANGLEIZ... D'an 3 du 1938 e c’houlenne Gwenediz ma ve dedalvezet ar peurunvan ; sinet : AR BARON, PRIELLEG, KOEDMEUR, AR GO, MARECHAL, MARI, AODIG, AN ESTOUR, L. HERRIEU, AN DIBERDER.\n- Ar skolveurieg\nAdal 1953 (Annales de Bretagne 60, pp. 48-77) e kinnige ar chaloni FALC’HUN un doare skrivañ leonekoc’h ha tostoc’h d'ar... galleg evit enebiñ ouzh ar peurunvan, « diwanet dindan levezon an Alamaned ». Daskemmet e voe e ginnig gant un toullad « esperzherion » o tisoc’h gant ar skrivadur anvet skolveurieg (1955), bet arveret dreist-holl gant kloer ha komunourion Kernev ha Leon. N'edo ket unvan ar skrivagnerion forzh penaos (kv. diforc’hioù heverk etre Visant SEITE, P.-Jakez HELIAZ ha ROH-VUR).\nDibaot kenañ eo bet skrivagnerion Dreger oc’h ober gant hevelep « adreizhañ ».\nAr gwenedeg a reas diouzh ar skolveurieg dre gemm un disterañ reizhiad Loeiz HERRIEU (o tegemer w - evel m'en doa graet endeo ar chaloni MARI en e Yezhadur ; ar c’hensonennoù dibenn blot ged, aveid, glaz, e-lec’h get, aveit, glas, e skoaz gant, evit, glas. Ar skrivadur-mañ n'en deus talvezet koulz lavarout nemet evit un nebeudig (ad)embannadurioù (Ar en deulin gant KALLOC’H ; Dasson ur galon gant Loeiz HERRIEU ha testennoù lidel al lod muiañ ag ar skrivagnerion gempred (LANGLEIZ, Sten KIDNA, ABENNEZ) o deus graet gant ar peurunvan.\n- An etrerannyezhel\nGant an Assimil (1975) ez anadas un trede doare skrivañ, mennet da lakaat an daou all a-unan. Per DENEZ en doa roet lusk da emvodoù e Karaez war benn lakaat dalc’hiaded an eil reizhiad hag eben d'emglevout. Mouezhiet e oa bet ar reizhadennoù « bras » :\n(i)lh e-lec’h ll ar skolveurieg (a veske dillad /diʎad/ ha kontilli /kõntili/) ;\nw e-lec’h ar v leonek (piw, marw, tewel) ;\nkensonennoù dibenn blot (gand, ewid... ) ;\ndiforc’h etre s (distaget /z/ e pep lec’h) ha z (/z/ bev e Leon hepken) ;\nss da ziavaezañ /s/, evel e krennvrezhoneg (plassenn, tress).\nEmc’houlenn a c’heller perak n'en deus ket graet berzh ar reizhiad-mañ - ha hi reishoc’h ent skiantel eget ar re all. Kar nes e oa da ginnigoù G. BERTHOU-KERVERZHIOÙ, Alan-J. RAUDE hag O. MORDREL. Da vezañ klok, menegomp en doa graet Jules LE ROUX, gant e Roman de Peredur, savet adal 1923, gant un doare skrivañ diwar skouer ar c’hrennvrezhoneg. An holl esperzhourion-mañ ned int ket bet heuliet.\nMa unan e'm boa lavaret da F. MORVANNOU (aozer an Assimil) e oa dav, diwar c’hanedigezh un doare skrivañ nevez, sevel a-benn un ti embann ha moulañ levrioù diouzh sour. 95 % eus an embannadurioù a veze e peurunvan. Gant Diwan o tegemer ar peurunvan ez eo aet c’hoazh an dregantad-mañ war gresk ha rouez eo dalc’hmat an embannadurioù er skriturioù all.\nRe ziwezhat e oa moarvat hep mar na marteze. Fin e oa da gemmañ ar reizhiadoù skrivadel evit yezhoù all a-raok ar brezel pe diouzhtu war-lerc’h.\nUr spered ez eus o tisheñvelaat dalc’hiaded an daou zoare skrivañ nevesañ diouzh re KLTG, c’hoazh ma vez bremañ skrivagnerion en hini diwezhañ - fals diskibion Roparz HEMON anezhe - o tennañ d'an daou all ; ar sell taolet war ar yezh arnevez an hini eo.\nLenneion oa d'ar brezhoneg betek ar 16t kantved ; diwar lerc’h ez eo tremenet gant « levrioù a zevosion » skrivet en ur yezh paour ha gallekaet, adal 1650 betek derou ar c’hantved-mañ. A genstur ez adroas ar yezhadurourion Gregor ROSTREN ha Dom LE PELLETIER (1663-1733), un tuadur skolel d'ar brezhoneg oc’h adenbarzhañ gerioù kozh ennañ. Heuliet e voent gant AR GONIDEG, Fransez VALLÉE (1860-1949), Roparz HEMON (1900-1980) pergen.\nMennet eo dre vras dalc’hiaded an doareoù skrivañ skolveurieg hag etrerannyezhel da dremen gant ar yezh pobl, lakaet da sabir gant ma mamm he unan (1906-1996). Ar remziadoù gant kent '14 a rae c’hoazh gant razh (hag holl), trugarez... Ar re yaouank ne reont ket ken nemet gant tout ha mersi - a stager bras outañ... d 'ober brezhonekoc’h ! Keñveriañ a c’heller gant an elzaseg a vremañ a lavar ivez /"mɛrsi/ d'emzigemmañ diouzh an alamaneg - a betra avat e venner digemmañ e brezhoneg. \nGant skol Walarn e oa bet adkemeret termenoù kozh aet diarver abaoe ar c’hrennvrezhoneg (poell, meiz...) ha savet kalz a nevezc’herioù. Digoret e oa bet an hent gant Yann-Ber KALLOC’H en doa tapet diougan, « lavarout a- raok », digant ar c’hrennvrezhoneg (pa na dalveze ket ken nemet « seblant (glav) »), dihuz, « frealz », dizanav aba mil bloaz, digant an henvrezhoneg. Loeiz HERRIEU en deus amprestet meur a c’her digant ar c’hembraeg (anien, awen, delwenn...).\nF. VALLEE en deus reoliet arver ar rakgerioù hag an dilostgerioù ma 'z eo hon yezh e-touez ar re binvidikañ.\nGant al lenneion e talc’h ar yezh arnevez da binvidikaat war benn ober ganti ur yezh gouest da geveziñ gant ar re all betek en o modernelezh. Da c’houzout eo bremañ hag e venn ar yezherion tremen gant ul lavar aet a dammoù - a-dal da unanidigezh an holl yezhoù lennek - ha gant ur c’heriaoueg kouerel ha krennamzerel.\nAet eo an argerzh arnevesaat war raok ; ken na vez gerioù kozh pe nevezc’herioù gant dalc’hiaded ar brezhoneg pobl, hag int o soñjal ez eus bet anezhe a viskoazh er yezh.\nE keit se ez ae ar yezh war zifaganañ : da heul ar brezel 14-18, da heul ar brezel 39-45, da heul doned ar skinwel. Ur furm glasel a veze d'ar rannyezhoù, kelennet er c’hatekiz, dre ar pedennoù hag ar c’hantikoù (kv. gwenedeg kelennet er c’hloerdi bihan) ; ne chom anezhe nemet teodyezhoù lec’hel.\n« Gant glac’har ha droug kalon », evel ma 'm eus skrivet da gadoriad Dihun, ’m eus gwelet e oa bet evit ar bloaz daou brogramm da Festival Bro Gwened - gant daou skritur diforc’h, oc’h ober gant termenoù disheñvel. « Pegoulz e savo skiant d'ar Vretoned », he defe lavaret c’hoazh Anjela DUVAL. « fals vantell » ned eo ken he doare skrivañ d'ur yezh. Penaos bennak e ve santadoù ar galon, amkanioù ar meiz, e ranker soñjal er studierion hag er vugale dreistholl. Mar gra pep stroll kelenn gant he skrivadur, gant e c’heriaoueg kontrol, petra a zeuy ar brezhoneg da vezañ  Mall bras eo prederiañ.\n« Er c’hantved ma vevomp, ne c’hell yezh ebet, seul gent a se ur yezh vihan, pompadañ gant daou zoare skrivañ. (...) En unaniñ emañ chañs ar gwenedeg, dre ebarzhiñ e binvidigezhioù er genyezh. Anez da se ez eo kondaonet. Ha ’m eus aon, ar peb gantañ.» (troet ganin).\nTuriaw AR MENTEG, ospital Gwened, du 2000


DegemerStalLevrioùLevrioù 6-10 vloazKentel al liorzhour\nHome / Levrioù / Levrioù 6-10 vloaz / Kentel al liorzhour\nOlfa a blij kalz dezhi ar bleunioù hag a garfe ober he micher eus se. N’eo ket ken eeun ha se an traoù en he familh avat ha goulennoù e-leizh a sav en he fenn. Dre chañs he deus ur mignon liorzhour fur…\nKentel al liorzhour quantity\nISBN: 978-2-86824-219-8 Rummad : Levrioù 6-10 vloaz Product ID: 1229\nE Saint-Sébastien-sur-Loire – e-kichen Naoned – eo ganet Keridwen François-Merlet d’an 2 a viz C’hwevrer 1998. Gant he mamm e oa kroget da zeskiñ brezhoneg, pa oa e CM2. Bet eo er skol e galleg betek ar 4re, goude-se eo aet da skolaj Diwan Liger-Atlantel hag emañ bremañ e Lise Diwan Karaez (klas termen). Abaoe ma kemer perzh er Skrivadeg e c’hounez ur priz bep bloaz. Ar wech kentañ e oa e CM2. Plijout a ra dezhi lenn, en holl yezhoù a anavez pe a zesk da lavaret eo galleg, brezhoneg, saozneg, alamaneg ha spagnoleg.\n2014, dastumad “Maez rummad”, 45 p., ment 105×150 mm\nRoit an ali kentañ war “Kentel al liorzhour” Cancel reply


Chug orañjez - Wikipedia\nAr chug orañjez zo un died graet gant orañjezennoù gwasket.\n1 Produerezh bedel\n2 Ar chugoù orañjez gwerzhet\nProduerezh bedel[kemmañ | kemmañ ar vammenn]\nProduet e oa 60 milion a donennoù e 2000, en o zouez 18 milion gant Brazil, 11 milion gant Florida ha 10 milion gant ar broioù kreizdouarat. Koulskoude eo ar chug orañjez ul lodenn vihan eus marc'had an orañjez ha ne c'hall ket bezañ miret e-pad gwall bell daoust ma c'hall bezañ pasteurizet.\nAr chugoù orañjez gwerzhet[kemmañ | kemmañ ar vammenn]\nMeur a seut zo, hervez al lezenn :\nar chug fresk, graet gant frouezh fresk, n'eo ket bet tretet e mod ebet.\nar chug orañjez « 100 % rik », graet gant frouezh fresk.\nar chug orañjez diwar goazhadur, graet gant koazhadur skornet.\nan nektar orañjez : ouzhpennet ez eus bet dour ha sukr d'ur c'hoazhadur.\nKalz vitaminoù C zo ennañ, met kalz sukr ivez. An diforc'hioù etre avaloù-orañjez ha chug orañjez eo n'eus ket gwienn er chug ha muioc'h a energiezh zo. Kement a c'hlukidoù zo er chug orañjez eget er C'hola-cola.\nDied ofisiel stad Florida eo abaoe 1967.\nAdtapet diwar « https://br.wikipedia.org/w/index.php?title=Chug_orañjez&oldid=1982282 »\nKemmoù diwezhañ degaset d'ar bajenn-mañ d'an 23 Meu 2022, da 07:59.


Pajenn:Heuriou brezonnec ha latin.djvu/50 - Wikimammenn\nPajenn:Heuriou brezonnec ha latin.djvu/50\nPedennou diouz ar mintin.\nGOude beza roet ho calon da Zoue pa zihunit, ha grêt sin ar groas gant dour benniguet pa sivit, evel ma viot en em visquet modest, roït un amser ræsonabl da ur beden humbl ha fervant. Ne ouzet quet sonjal hep spont peguen temerer ha peguen dall eo ar gristenien pere, o chom hep pidi Doue diouz ar mintin, en em expos da goueza er maleuriou hac e pec’hejou brassa, pe diouz re ne deus nemet he c’hraç a quement a ell ho freservi : an negliganç-mâ eo ar sourcen maleurus eus ar gorruption hac ar c’holl eus a un infinite a eneou, eme un autour spirituel. Un den pehini n’en em laca quet en poan da renta he hommaj d’he Grouer ha da gaout recours dezan en commançamant en deiz, ha n’en deveus-en quet a leac’h da c’hortos e vezo abandonnet gantâ en he sempladurez ? Pebes maleur brassoc’h eguet hennez ! Grit ato’ta an exerciç-mâ diouz vintin gant un devotion beo hac ardant.\nAr c’henta eus an oll exerciçou spirituel eo ar beden diouz vintin, pehini a dle servijout da breparation general evit tremen erfat an devez. An exerciç-mâ, eme sant Frances da Sales, pehini a dleit da ober abarz sortial eus ho ty, mar guillit, a dle beza grêt gant un devotion fervant, evit dre ar voyen-se ma tennot ar venediction a Zoue var hoc’h oll dervez. Ma n’ho pe quet aviziou a spaç da ober ar pedennou-mâ er guer abars sortial, ec’h allac’h ho ober en ilis. Ha memes a hed an hent, mar ho pe da vont en nep leac’h ; hac evelse n’hoc’h eus excus ebet na illit ober ho pedennou diouz vintin en ur fæçon bennac ; rac Doue a vezo contant pa ho pezo grêt ar pez a ellot. Mæs considerit ato abars commanç ho tevez, penaus ne d’ê roet d’hoc’h nemet evit labourat en ho silvidi-\nAdtapet diwar « https://br.wikisource.org/w/index.php?title=Pajenn:Heuriou_brezonnec_ha_latin.djvu/50&oldid=97681 »\nKemmoù diwezhañ degaset d'ar bajenn-mañ d'an 5 Gen 2017, da 01:01.


GI (pe G.I.) (distagadur: [ˈdʒiˈaɪ]) a dalvez da envel ur soudard eus an tirlu amerikan, hag an droienn G.I. Joe a dalveze kement ha "Yann Soudard" evit Arme ar Stadoù-Unanet e-kerzh an Eil Brezel-bed. Diwar Galvanized Iron ("houarn galvanizet") eo bet savet an dro-lavar-se, da lavaret eo ar boestoù houarn a oa ganto, pa oa ar pennlizherennoù-se enskrivet warno. Implijet e vez ivez da envel dafar ar soudarded-se, hag ar soudarded end-eeun.\nGI ar 25vet rann e Vella Lavella e-pad Taol Cartwheel, d'an 13 a viz Gwengolo 1943\nBerzh a reas an dro-lavar-se da vare an Eil Brezel Bed pa voe kaset kalz anezho en Europa. Implijet e voe kalz gant siviled ha kazetennerien (da vare Brezel Korea da skouer). Lakaet eo bet abred, da vare ar Brezel-bed Kentañ, da dalvezout Government Issue (ingalet gant ar gouarnamant) evit ober anv eus kement tra en deus da welet gant an arme, pe c'hoazh General Infantry (troadegiezh hollek). Adal e penn-kentañ ar bloavezhioù 1940 e krogas ar gouarnamant amerikan d'ober gant an droienn-se en un doare ofisiel, da skouer ar G.I. Bills of Rights e 1942.\nAdtapet diwar « https://br.wikipedia.org/w/index.php?title=GI&oldid=1866658 »\nDernière modification le 27 C'hwe 2020, à 10:30\nKemmoù diwezhañ degaset d'ar bajenn-mañ d'an 27 C'hwe 2020, da 10:30.


evidon - Wikeriadur\nFurm an araogenn evit, displeget er c'hentañ gour unan\n— [...]. Bilzig a zo eur pôtrig karantezus, mat evidon, mat evit va bugale : eun êl nan eo ket, gwir eo... — (Fañch al Lae, Bilzig, Kemper, 1925, p. 60.)\n— « Feiz ! Job, an dra-se n'eo ket diaes, rannañ etre daou a zo ober div lodenn, unan evidoc'h hag unan all evidon. » — (Jakez Riou, An Ti Satanazet, Skridoù Breizh, 1944, p. 120.)\nEvidon da : daoust din\nSiwazh, evidon da vezañ aet war goshaat, n'am eus ket c'hoazh kavet an tu da binvikaat gant ar vicher-se. — (Jarl Priel, Va Zammig Buhez, Al Liamm, 1954, p. 25.)\nOber un dra bennak evit unan bennak :\n— Gra se evidon, Jakez kaezh, ha me a roio dit daou-c'hant skoed. — (Fañch an Uhel, Kontadennoù ar Bobl/3, Al Liamm, 1988, p. 203.)\n— Jakez kaezh, gra se evidon ; me a roio dit daou-c'hant skoed. — (Fañch an Uhel, Kontadennoù ar Bobl/3, Al Liamm, 1988, p. 206.)\nA verk perzh un den en un ober (?) :\n— Gra un dra evidon c'hoazh, a-raok mont kuit. — (Fañch an Uhel, Kontadennoù ar Bobl/1, Al Liamm, 1984, p. 24.)\nOber evit an eil lodenn eus an derez-uheloc'h (e Treger)\n"O-o !" emezon. "C'hwi zo amploc'h 'vidon, gouzout a-walc'h a ran. Marteze, memes tra, 'm bo kavet Dom Kariz en ho raok." — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 93.)\ngalleg : en ce qui me concerne (fr) , pour ma part (fr) , pour moi (fr) , que moi (fr)\nAdtapet diwar « https://br.wiktionary.org/w/index.php?title=evidon&oldid=231945 »\nKemmoù diwezhañ degaset d'ar bajenn-mañ d'an 2 Meu 2017, da 10:46.


Cesare Baronio, pe Caesar Baronius hervez ar stumm latinekaet, ganet d'an 31 a viz Here 1538 e Sora, e proviñs Frosinone, e Lazio, en Italia, ha marvet d'an 30 a viz Mezheven 1607 e Roma, a oa ur c'hardinal hag istorour italian.\nE 1593 e teuas Caesar Baronius da vezañ jeneral Kenvreuriezh an ti-pediñ en Italia. Dibabet e voe gant Klemez VIII evel kofesour hag anvet da gardinal en 1596, ha goude da levraouegour ar Vatikan. Dre ziv wech e oa bet darbet dezhañ bezañ anvet da bab.\nSavet en deus Bloazlevrioù an Iliz (1588-1593) diwar-benn istor ar gatoligiezh adalek an amzerioù kentañ betek 1198. Kendalc'het eo bet al labour gant Girolamo Rainaldi, Giacomo Laderchi hag August Theiner. Adembannet eo bet an oberenn en he hed e Lucca en 38 levrenn (1738-1757).\nEñ eo a aozas an droienn « oadvezh an deñvalijenn » da gomz eus ar Grennamzer Uhel (550-750).\nAngelo Giuseppe Roncalli, Il cardinale Cesare Baronio. Nel terzo centenario della sua morte, Monza 1908 (III ed. Edizioni di Storia e letteratura, Roma, 1961)\nAdtapet diwar « https://br.wikipedia.org/w/index.php?title=Cesare_Baronio&oldid=1914830 »\nKemmoù diwezhañ degaset d'ar bajenn-mañ d'an 7 Du 2021, da 20:11.


Loden gentan — XX. - Wikimammenn\nLoden gentan — XX.\nMoulerez Sant-Gwillerm, 1910 (p. 42-44)\n◄ Iverzoniz a zav o c’hein hag en em digoll. — O’Connell Ar fe gatolik en Bro-Zôz dleourez da dispac’h Bro-C’hall Ar « bill » a frankiz (1829). — Finvaden Oxford ►\n§ XX. — AR FE GATOLIK EN BRO-ZOZ DLEOUREZ DA DISPAC’H BRO-C’HALL\nDistroomp kentoc’h d’ar blavez 1829, blavez al lezen a frankiz (emancipation akt). Al lezen-ze a reas, er voger denv a oa bet savet gant Heri VIII hag Elizabet etre Bro Zôz hag an Iliz gatolik, eur pikol toull. Gwelet hon deus o tremen drezan meur a lezen hag a zo mat evit Katoliked Iverzon.\nMes e keit-se e vrasae ha lakat a rêd da dremen drezan eun hent hag a gase war eün da Rom.\nArôk ar bla 1829, ne oa ket en Breiz-Veur, en enezen a rê sant Gregor anei enezen ar zent, ouspenn 150,000 katolik roman. Ha c’hoaz en nevoa kresket an niver anê er maread ma reas an dispac’h he reuz en Bro-C’hall, aboe blaio divezan an driwac’hvet kantved.\nDa viz meurz 1791 ec’h arru en Londrez eun eskob breton, an ôtro De La Marche, eskob Leon, hag en Jerze hini Treger, an ôtro ar Mintier ; tec’hel a reont rak ar gwardo a glaske o zapout evit o c’has dirak an « Assemblée nationale. » Pez a damalle homan d’ê e oa bean a-grenn eneb al lezen an 30et a c’henver 1790, eul lezen hag a dorre gwestlo ar venec’h hag al leanezed, a leme digante, kenkoulz ha digant ar veleien hag an ilizo, o mado hag o lake en gwerz. Setu klask war hon daou eskob ; mes dont a reont a benn da gemer an tec’h hag int da Vro-Zôz.\nPrestik e kemer eskibien all eus Bro-C’hall hent Londrez ha benn ar bla 1794, en em gavont eno 50 pe wardro.\nAn otro Ar Mintier a oa chomet en Jerze, ha gwell a ze evit beleien e eskopti ha ’vit beleien Breiz a bez. Adaleg ar mizio kentan eus ar bla 1792 e teu o zro da vean forbanet mar n’o deus ket touet al le a c’houlene digante lezen 1790. Darn eus beleien Breiz a chom en o bro hag a vev enni en kuz ’n eur ofernian ha ’n eur zakramanti. Mes meur a hini en em denn da Jerze ha da C’herneze. ’Benn divez 1793 emaint eno 3,268 beleg eus Bro-C’hall : en o zouez 90 eus eskopti Sant-Brieg ha 156 eus hini Treger.\nDigemeret mat e oant bet gant an dud a vlenie an enezenno a-beurz roue Bro-Zôz. Mes ar bla 1796, aon gant heman ne glaskje brezilidi gall en em gemer oute, e c’hourc’hemenas d’ar veleien dont da Vro-Zôz. Meur a hini eus ar Vretoned a zistroaz neuze d’o bro e-kuz, hag ar re-all ac’h eas da Londrez gant an otro Ar Mintier.\nE-pad ma chomas eskibien ha beleien Bro-C’hall dindan gouarnamant roue Bro-Zôz, ne baouezas ket e sujidi katolik ha darn zoken eus e sujidi protestant d’ober stad anê ha d’o zikour en o ezomo. I d’o zro en em diskoueas anaoudek ouz an digemer ken kalonek, ha kalz a vad a rejont endro d’ê d’an ineo. Meur a Zôz, ’n eur welet o spered a zouster hag a garante, en em domas oute hag a ziskas digante petra n’ê ket an Iliz Roman, ha petra ec’h ê : n’ê ket eul lezvamm gri, ha bean ’c’h ê eur vamm vat. Evel eur spontailh he gwelent kent : breman int didouellet, ha ne reont ken d’ei sello ken treuz. Bean a zo hag ac’h a daveti dioustu, hag ar re all, a c’heller laret o deus grêt eur gammad war-rôk evit mont d’he c’hât.\nAdtapet diwar « https://br.wikisource.org/w/index.php?title=Loden_gentan_—_XX.&oldid=108514 »\nKemm diwezhañ d'an 27 Gwe 2017 da 13:34\nKemmoù diwezhañ degaset d'ar bajenn-mañ d'an 27 Gwe 2017, da 13:34.


Le Télégramme - Spered ar vro - Jil Penneg. O labourat e brezhoneg abaoe 25 bloaz\nJil Penneg. O labourat e brezhoneg abaoe 25 bloaz\nPublié le 28 décembre 2017 Modifié le 28 décembre 2017 à 12h04\nO paouez sevel ul levr diwar-benn 40 vloaz Diwan emañ Jil Penneg\nStummer, troer, komedian, kazetenner : Jil Penneg zo barrek war meur a dachenn. O paouez echuiñ ul levr diwar-benn 40 vloaz Diwan emañ.\nEr mareoù-mañ, ne baouez ket an dud da c'houlenn digantañ : « Sell 'ta Jil ! N'out ket marv ?benn ar fin ? ». C'hoarzhin a ra Jil Penneg : « c'hoariet em eus roll un den marv er film Fin ar bed. Pebezh devezh filmañ ! Tremenet em eus un devezh a-bezh astennet war ur plankenn dir yen-sklas, e morg ospital an Oriant ! Ober a rae ar c'hlañvdiourezed goap diouzhin : c'hwi eo ar c'hliant kentañ o klemm ! a lârent ». Komprenet ho peus moarvat : plijout a ra da Jil Penneg lakaat ar re all da c'hoarzhin. Met sirius eo an den, pa rank kas ur raktres da-benn.\nO paouez echuiñ levr 40 vloaz Diwan emañ Jil Penneg, just-a-walc'h. E-pad daou viz en deus labouret hardizh war ar raktres-mañ. « Ret eo bet din gervel pep skol, da c'hellout kompren mont-en-dro pep hini. N'eo ket bet aes atav tapout ar renerien, rak ur bern labour o deus. Met dedennus eo bet al labour-mañ : komprenet em eus gwelloc'h mont en-dro ar skolioù hag o liamm gant ar c'humunioù », a zispleg Jil Penneg. Boaz eo an den da vont e darempred gant an dud ha da skrivañ : e-pad eizh vloaz eta en deus savet ar pennadoù e brezhoneg er bajenn Spered ar vro. War-dro 400 den zo bet gwelet gantañ en holl ! « Klask a raen heuliañ ar pezh a dremene er vro. Poan am boa a-wechoù da lakaat merc'hed war-wel. Neuze, e miz Meurzh e kinnigen poltredoù merc'hed nemetken ! », a gont Jil Penneg. Skrivañ a ra danevelloù ivez : unan anezho zo bet priziet da geñver saloñs Karaez tri bloaz zo.\n« Ar brezhoneg ? Un dalvoudegezh ekonomikel ! »\n25 bloaz zo e vez Jil o labourat e bed ar brezhoneg : « evidon-me en deus ar brezhoneg ur gwir talvoudegezh ekonomikel : atav em eus bet kavet labour ! Hag ouzhpenn-se, ar pezh a vez graet e brezhoneg ne c'hell ket bezañ graet e lec'h all », emezañ. Ul liamm kreñv en deus Jil gant ar brezhoneg abaoe e yaouankiz, e Kemper. Er gêr-mañ eo bet ganet ar paotr, ha daoust m'en deus beajet kalz, e Pariz, Londrez pe Tallinn, e bro Estonia, eo chomet tost atav ouzh e vro c'hinidig. Bemdez, en e di harpet war menez ar Fruji, e c'hell sellet ouzh tourioù uhel an iliz-veur. Hiriv an deiz emañ Jil o labourat e-giz stummer, da zeskiñ brezhoneg d'an dud deuet, ha kenderc'hel a ra gant e vicher troour war un dro : treiñ a ra filmoù e brezhoneg, war-eeun diwar ar saozneg. Ha gwech an amzer e vez komedian, da eil-mouezhiañ filmoù pe tresadennoù-bev : « ul lodenn plijus-tre eus ma micher eo ! », emezañ. Yann e vil vicher e vefe an den ? « Inouet e vezan buan. Met pa ran un dra bennak ez an betek penn ! Ar pezh a blij din dreist holl eo deskiñ traoù nevez », a gont ar paotr. Er mare-mañ, da skouer e vez Jil o teskiñ kerneveureg : « plijout a ra din lakaat ma spered da labourat dalc'hmat ! ».\nStummer : formateur\nMorg : morgue\nTourioù : flèches\nEil-mouezhiañ : doublage\nBezañ inouet : s'ennuyer.


"C'hwezh an an ammoniak" 'zo 'ba Breizh"! Setu danvez an enklask kentañ embannet gant Splann! Splann 'zo ur media kroet e miz C'hwevrer gant kazetennerien eus ar vro evit gellout kas enklaskoù kazetenniñ dizalc'h 'ba Breizh.\nWar lec'hienn internet Splann.org 'c'hallit gouzout hiroc'h war saotradur an aer gant an amoniak. Breizh eo ar rannvro 'ba Frañs lec'h 'zo kaset ar muiañ a amoniak d'an aer. Ur sujed hag a zo chomet kuzh betegen.\nTer lodenn 'ya d'ober an enklask, div a zo en linenn gant titloù 'zo sklaer 'walc'h: "E Breizh emañ an amoniak o lazhañ didrouz » ; "Industrialaerien ha strollegezhioù lec'hel o c'hoari da vat evit an amoniak" ha « Timac : amoniak ha temz mesket 'ba Sant-Malou ».\nGant Juliette Cabaço-Roger a zo ezelez eus kuzul embann Splann! eo kinniget deomp Splann ! Hag an enklask kentañ. Un abadenn lusket gant Erwan Blanchard.


Pajenn:Marigo - Buez ar Saent.djvu/57 - Wikimammenn\nPajenn:Marigo - Buez ar Saent.djvu/57\noc’h exorti ar re a zeue d’e velet, hac o consoli ar re a vouele dezâ. Guelit, va bugale, emezân, penaus hor buez ne d’ê nemet ur pelerinaich ; e goumanç a reomp pa zomp ganet, hac e echui pa varvomp. Eürus ar re n’en em gonsideront nemet evel estranjourien var an douar, hac a consider ar maro evel ar fin eus o exil ; na staguit quet ho calon ous ar bed ; caër hon be destum madou ha caout sourci d’o c’honservi, en heur ar maro e teuint oll d’hor c’huilaat ; pa zeuomp er bed, ne zigassomp netra gueneomp, ha pa sortiimp anezâ ne zeui netra d’hon heul ; distaguit ho calon dious ar pez a vezo un deiz lamet digueneoc’h ; Doue e-unan hepquen eo hon tènsor, na lequeomp quet hor c’halon e lec’h-all.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/57&oldid=134688 »


Darvoudoù tremenet – GAST !\nCategory: Darvoudoù tremenet\n2016, ne c’heller ket harzañ Gast!\nGast! a ya en-dro d’ar skol e 2016\nUn toullad goulennoù hon oa resevet gant liseoù ha skolajoù ar vro c’hoant ganto lakaat ar gaoz war an ingalded er skol. Goude bezañ bet labouret start war an atalieroù hon eus kinniget anezho el lise Diwan e Karaez d’an 12 a viz Genver, d’an 10 a viz Meurzh ha d’an 10 a viz Mae. Distroioù mat-tre hon eus bet ha c’hoant hon eus kenderc’hel gant an hent-mañ !\nMiz C’hwevrer 2016\nd’ar 5, en deus skignet ar festival radio Longueur d’ondes un deulabadenn gouestlet da c’h/Gast! enrollet e-kerzh ar festival Clito’rik! gant Éloïse Plantrou, Au pays des Gast!\nd’an 20, kenaozañ ar c’hentañ fest-noz direizh ha feminist e Sant-Riwal\nMeurzh 2016 :\nd’ar 5, Dj set Nozvezh ar merc’hed e Ti-Fati e Kemper da geñver Devezh etrebroadel gwirioù ar merc’hed. Leun chouk e oa an ostaleri !\nd’an 8, nozvezh Sineminism en UZIN e Douarnenez\n29 a viz Ebrel 2016, evit an eil gwech, he deus redet Gast! kilometr 69 ar Redadeg e… Sucé-sur-Erdre, e-kichen Naoned 🙂\nMiz Mae 2016\nd’ar 14 e Kemper, o deus kejet Gast! ha kevredigezhioù all ouzh ar gevredigezh Ouest trans gant ar pal, kinnig lec’hioù eskemm ha sikour d’an dud dreuz e Bro Gerne. Da heuliañ !\nd’ar 15, stand Gast! er festival Unissons nos cultures en Oriant\nd’an 22, eo bet pedet Gast! e Loperc’het gant ar gevredigezh Canal Ti Zef eus Brest da ginnig ur skignadenn-tabut tro-dro d’ar berzhioù ouzh ar merc’hed\nd’an 29, stand Gast! ha koazeadennoù diwar-benn an deskadurezh nann-revelour e Foar an emverañ e Kemper\n11 a viz Even 2016, aozañ un emvod gant kevredigezhioù feminist Penn ar Bed e Ploneis. Ar pal, kejañ hag eskemm war hor skiant-prenet hag hor c’hoantoù. Deuet eo l’Abri Côtier eus Konk Kerne (kevredigezh sikour d’ar merc’hed tapet gant ar feulster priedel), Planning Familial Douarnenez, ar gevredigezh hilastaliñ evit ar baotred Thomas Boulou, Planning Familial Konk Kerne, Drôle de Genres Heureux ha Gast!\n2015, Gast! fonnusoc’h fonnusañ\nMiz Genver 2015 : Staj en em zifenn e ti-feurm Trezulien e Douarnenez gant Niet, stummerez la Trousse à Outils eus Naoned. Dibenn-sizhun empowerment !\nMiz Meurzh 2015 :\nd’ar 7 da geñver Devezh etrebroadel gwirioù ar merc’hed e krog Gast! da viksañ gant un DJ Set kaset gant Dj Cam en ostaleri 1675 e Roazhon\nd’an 11, skignadenn Clito, ce cher inconnu er Ruz Botoù e Kemper evit souten ar festival Clito’rik! o tostaat\n3/4/5 a viz Ebrel 2015 : pennraktres Gast! ur festival feminist gouestlet d’ar blijadur ha d’ar reizh, Clito’rik!\nMiz Even 2015 :\nd’ar 7, stand ha serigrafiezh e Foar an emverañ e Kemper\npennad gouestlet da v/Morgane e Gast! e #brezhoneg.\n28 a viz Eost 2015 : stand Gast! hag Ardecom e Alternatiba e Douarnenez\n6 a viz Gwengolo 2015 : stand Gast! e liorzh an Eskopti e Kemper evit ar 716\n13 a viz Gwengolo 2015 : prezegenn Lou war plas ar merc’hed er stourmoù e Breizh e skol-veur hañv Breizhistance\nMiz Here 2015 :\nkrouidigezh ar strollad footing kevatalek er Meilhoù Glas e Kemper. M’ho peus c’hoant kemer perzh, deuit e darempred ganeomp !\nd’an 13, aozañ sonadeg Petra Pied de Biche, Vice et Râlements Déviants ha Grâce et Volupté Vanvan er Ruz Botoù e Kemper\nd’ar 25 en LUZIN e Douarnenez, digorlid an diskouezadeg Trans’istor gouestlet da v/Bea, gant Laure, Cécile ha Pierre.\n2014, Gast! ‘ya war-raok !\n25 a viz Genver 2014 : emvod evit kejañ ouzh stourmerezed Abri Côtier – Urgence Femmes hag atalier moull-livañ ha stoatañ en he/e sav er Ruz Botoù e Kemper\nMiz C’hwevrer 2014 :\nEmbann un trakt evit souten merc’hed broioù Spagn o stourm evit ar gwir da ziforc’hiñ visuel\nPennad gouestlet da c’h/Gast! er gelaouenn Bremañ visuel\nAbadenn foto e Douarnenez, unan a vo implijet evit skeudennaouiñ skritell Clito’rik!\n8 a viz Meurzh 2014 : manifestañ a reomp gant L’Cause e Brest hag e kejomp gant stourmerezed Planning Familial Brest\nMiz Ebrel 2014 :\nd’an 20, sonadeg souten punk e Leuc’han, atalier serigrafiezh hol logo war t-shirtoù\nd’ar 24, pennad an Télégramme gouestlet d’ar strollad\nMiz Mae 2014 :\nd’ar 4, devezh penn-sardin :\nStand ha divizoù e marc’had Douarnenez,\nKejadenn gant stourmerezed Planning Familial Douarnenez heuliet ur piknik\nAtalier skarzhañ eoul er Roc’h Gwenn gant Émilie,\nKejadenn gant Annaig Morvan,\nStand ha divizoù e riboul Divyezh Douarnenez visuel\nd’ar 15, kinnig a ra France 3 ur reportaj gant Gast!\nd’ar 24, redek a ra Gast! kilometr 69 ar Redadeg\nHag evit echuiñ ar miz, kejadenn gant ar strollad Drôle de genres heureux e Tregunc.\nMiz Even 2014 :\nd’an 20, nozvezh liesarzel (sonerezh, dañs, teatr) gant CRIC ha Paritito er Ruz Botoù e Kemper a vod 50 den\nd’ar 25, skignadenn Vade retro Spermato er Run ar Puñs e Kastellin gant ar sevener Philippe Lignère hag e kenlabour gant Planning Familial Penn ar Bed. Penn kentañ hor c’henlabour gant ar sal eo. Dont a ra 70 den a gemer perzh goude en tabut gouestlet d’an hilastaliñ\n14 a viz Eost 2014 : Piknik kinnig Gast! er Ruz Botoù e Kemper ha skignadenn La domination masculine gant Patrick Jean. Un daou-ugent den bennak a zeu.\n5 a viz Gwengolo 2014 : emvod kentañ e MJC ar Sterenn e Tregunc evit kregiñ da labourat war ar festival Clito’rik!\n10/11 a viz Here 2014 : Staj brezhoneg er vreserezh Tri Martolod e Konk Kerne gant 60 den hag ur priz bihan tout, 15€ dre zen evit an dibenn-sizhun hag ar boued.\n12 a viz Du 2014 : skignadenn L’Ordre des Mots er Run ar Puñs e Kastellin e-pad Mizvezh an teulfilmoù, heuliet gant un eskemm gant Vincent Guillot, kengrouer an OII, organisation internationale des intersexes. An abadenn a vod 40 den, deuet a-wechoù eus pell.\n2013, orinoù Gast!\nMiz Gwengolo 2013 : emvodoù bihan kentañ\nMiz Here 2013 : ganedigezh skritelloù Ar merc’hed a oar brezhoneg zo dañjerus a ra berzh dibaoe. Ma ‘z oc’h dedennet, deuit e darempred ganeomp !\nMiz Du 2013 : emvodoù a-stroll kentañ, an anv kentañ, Gisti, a zeu da vezañ Gast! Ne ouezomp ket pelec’h kregiñ gant ar stourm, lenn hag eskemm a reomp kalz.\nMiz Kerzu 2013 : an emvodoù a zeu ingal, divyezhek ha kemmesk omp. Krouiñ a ra Camille liketennoù bier feminist e kenlabour gant Tri Martolod.


pediñ - Wikeriadur\nSavet diwar an anv-kadarn ped hag al lostger -iñ.\nMeneget er C'hatolikon (pidiff).\nDa geñveriañ gant ar verb kerneveurek pysy.\npediñ /ˈpeːdĩ/ verb kreñv eeun (displegadur)\nAzeuliñ an doue pe ar sant dre e drugarekaat eus ur c'hras pe dre c'houlenn ur c'hras digantañ.\nUr paotr yaouank [...] a zo aze, dirak ar Werc'hez, o pediñ, e benn gantañ etre e zaouarn. — (Brogarour, Onenn, Gwengamp, 1936, p. 77.)\n[...] ha war bennoù e zaoulin war al leur dirak ar c'hraou e oa ur paotrig seizh vloaz o pediñ a vouezh uhel. — (Jakez Konan, NOZ AR PELLGENT, Al Liamm niv. 65, Du-Kerzu 1957, p. 14.)\nPediñ a galon, pediñ c'hwek : ober pedennoù gredus.\nPediñ un den : → Termenadur da glokaat (Ouzhpennañ)\nMe az ped. Me ho ped.\n— « Diwall na bokfe dit, me az ped, nag hi na den all ebet. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 110.)\nPediñ unan bennak da ober un dra bennak → Termenadur da glokaat (Ouzhpennañ)\nMe ho ped da grediñ.\nMe ne blij ket din derc'hel da bediñ an dud da zebriñ ha da evañ pa vez traoù war an daol. — (Jules Gros, Le trésor du breton parlé Deuxième Partie, 1970, p. 398.)\nNi zo deuet da bediñ ac'hanoc'h da zont d'an eured. — (Jules Gros, Le trésor du breton parlé Deuxième Partie, 1970, p. 399.)\nPediñ unan bennak da zont d'ar gêr, da zebriñ peurliesañ\nNe gavet ket, ma zad, e ve mat pediñ ivez ar briñsez koant a zo he c’hastell en kreiz ar c’hoad? — (Fañch an Uhel, Kontadennoù ar Bobl/1, Al Liamm, 1984, p. 150.)\nPediñ hag aspediñ : pediñ kreñv, hep distag, gant dalc'husted.\nme az ped\nme ho ped\npediñ evit e sac'h\ngalleg : prier (fr) (holl sterioù) ; inviter (fr) , demander (fr) ; souhaiter (fr) (rouez)\nkerneveureg : pysy (kw)\nsaozneg : to pray (en) , to beg (en)\nAdtapet diwar « https://br.wiktionary.org/w/index.php?title=pediñ&oldid=229358 »\nKemmoù diwezhañ degaset d'ar bajenn-mañ d'an 24 Gen 2017, da 11:30.


Reizhiad korvoiñ — Wikipedia\n3 Arc'hwellioù ar reizhiad korvoiñ\n6 Un nebeut reizhiadoù korvoiñ\n7 Un nebeut despizadurioù\nErouezadur[kemmañ | kemmañ ar vammenn]\nUr strollad goulevioù sternet ouzh un urzhiataer pe un trevnad stlennegel o tiogelaat daou arc'hwel meur eo ur reizhiad korvoiñ :\n> Ardeiñ loazioù an trevnad stlennegel o tiogelaat al lodennadur anezhe etre meur a arveriaded.\n> Diogelaat d'an arveriaded ur strollad gwazerezhioù oc'h erouezañ dezhe ur c'hetal azasoc'h d'o ezhommoù eget hini an ardivink alvezel.\nUr strollad meziantoù ha periantoù amkanet da efediñ gwezhiadurioù oc'h ober gant keweriañ ent emgefreek ar stlennoù eo ar reizhiad stlennegel.\nKehentiñ un hevelep reizhiad gant ar bed tro-dro a zo diogelaet gant parzhioù haeziñ ; Un etrewezhiañ gant trevnadoù alvezel e vez ar reizhiad stlennegel oc'h evezhiañ pe sturiañ anezhe a vez diogelaet gante ivez.\nArc'hwel ar reizhiad stlennegel a pourchas gwezhiadurioù gouest da skoaziañ da seveniñ kudennoù boaz :\n- Ardeiñ ar stlennegoù : kadaviñ, dihaeziñ, klask, kehentiñ, gwareziñ ouzh an teukadoù hag an ebarzhiñ ;\n- Danzen ar goulevioù ;\n- Ardeiñ al loazioù da gevaraezañ korvoiñ ar goulevioù (krouadur un amva ret da erounit ar goulevioù) ;\n- Ardeiñ ha rannañ al loazioù (periant, stlennegoù....) etre an holl arveriaded ;\nAr strollad gougorioù-se pourchaset gant ar reizhiad korvoiñ a zo evit arveriaded ar reizhiad stlennegel-se un ardivink solluniek (distrilhet) pe darvanel en enebiezh ouzh an ardivink alvezel kediet gant parzhioù periantel.\n> Binvioù ha gwazierezhioù (kempunerioù, kargerioù, embannerioù, goulevioù mavek....) ;\n> Ar reizhiad korvoiñ ;\nRoll ar reizhiad korvoiñ[kemmañ | kemmañ ar vammenn]\n---> Ardeiñ ar c'hewerier : karget eo ar reizhiad korvoiñ d'ardeiñ an deverkañ ar c'hewerier etre ar goulevioù oc'h arverañ un treol kanturzhiañ. Rizh ar c'hanturzhier a zo e dalc'h ar reizhiad korvoiñ.\n---> Ardeiñ ar vemor vresk : karget eo ar reizhiad korvoiñ d'ardeiñ ar memor vresk deverket da bep arload hag ivez da bep arveriad. Pa ne vez ket a-walc'h a vemor vresk e vez krouet ur maez memor war ar gantenn galet anvet memor darvanel. Ar c'halvezder-se a gevaraez d'arverañ arloadoù a vez o c'houlenn muioc'h a vemor eget ma 'z'eus e-barzh an urzhiataer ; hogen kalz gorrekoc'h eo ivez !\n---> Ardeiñ an enankañ/ec'hankañ : kevaraezañ a ra ar reizhiad korvoiñ da unelaat ha da wiriañ an haeziñ ar goulevioù arload d'al loazioù periantel dre ar sturioù anvet ivez ardoerioù trobarzhelloù pe ardoerioù enankañ/ec'hankañ.\n---> Ardeiñ an erounit an arloadoù : karget eo ar reizhiad korvoiñ d'ardeiñ an arc'hwel reizh d'an arloadoù o teverkañ dezhe al loazoù periantel rekis. Galloud a ra lazhañ un arload ne vefe ket ken oc'h arc'hwelañ reizh.\n---> Ardeiñ ar gwirioù : karget eo ar reizhiad d'ardeiñ ar surentez e-keñver erounezadur an arloadoù. Diogelañ a ra e vije arveret al loazoù nemet gant ar goulevioù hag an arveriaded gwirioù rekis gante.\n---> Ardeiñ ar restroù : Ardoet e vez gant ar reizhiad korvoiñ al lenn hag ar skrivañ er reizhiad restroù hag ar gwirioù haezerezh d'ar restroù gant an arloadoù hag an arveriaded.\n---> Ardeiñ an ditouroù : pouchas a reont ouzhpenn ditouroù dindan stumm menegerioù a-zivout stad arc'hwel an ardivink.\nArc'hwellioù ar reizhiad korvoiñ[kemmañ | kemmañ ar vammenn]\nGalloud a reomp renkañ arc'hwellioù pennañ ar reizhiad korvoiñ evel-hen :\nArdeiñ ar restroù reizhaid korvoiñ\nArdeiñ an enankañ-ec'hankañ reizhiad korvoiñ\nArdeiñ ar memor reizhiad korvoiñ\nKRAONELL reizhiad korvoiñ\nRenkadur ar reizhiadoù korvoiñ[kemmañ | kemmañ ar vammenn]\nMeur a rizh renkadurioù a vez arveret :\n---> Gant hentenn haeziñ d'ar reizhiad gant an arveriad ;\n- dre estezioù : reizhiadoù treuzgreat hag etrewezhiat (da skouer : amberzañ ur vilhetenn er SNCF...),\n- dre reked : amzer werc'hel,\n- dre labourioù (batch) : keweriañ dre lodoù (da skouer, hizivaat kontoù bank e-kerz noz),\n---> Gant rizh arloadoù e vez an arveriaded oc'h ober gante ;\n- evit danzen goulevioù,\n- evit dazverañ ar roadennoù,\n---> Gant kefluniadur ar reizhiad stlennegel ;\n- ur c'hewerier : reizhiad un-kewerier,\n- lies kewerier : reizhiad lies-kewerier,\n- diazezet war ur rouedad : riezhiad rouedad,\n---> Gant an doare da rannañ al loazioù meziantel hag alvezel ;\n- rannañ ar memor etre lies goulevioù : reizhiad lies-goulevet,\n- rannañ an amzer gewerier etre ar goulevioù en erounezadur : amzer rannet (rannadur dre kantom amzer) pe amzer werc'hel (rannadur dre tevet ar poelladoù),\n---> Gant niver an arveriaded diaser ;\n- reizhiad un-stael,\n- reizhiad lies-stael,\nPerzhioù ur reizhiad[kemmañ | kemmañ ar vammenn]\n---> Ar soliusted : bevennañ an heuliadoù eus an teukadoù periantel pe eus fazioù an arveriaded. Tremen hebioù ar c'holloù stlennegoù beteg gouzout e vije ur chanad ;\n---> An efedusted : arverañ ar gwellañ possubl al loazioù hag ar gallusterioù periantel (hep dispign re evitañ e-unan) ;\n---> An aested arver : pourchas un areg arc'hañ (emziviz arveriad/reizhiad) ha deznaouadoù fazioù (reizhiad/arveriad) sklaer ha resis ;\n---> An azasausted : kevaraezañ daskemmadurioù meziantel ha periantel an aesañ ar gwellañ gant binvioù arbennik ;\n---> Ar muzuliadusted : Marilhañ jederezh al loazioù implijet gant an arveriaded, muzuliañ an arventennoù arc'hwel ha karg ;\nUn nebeut reizhiadoù korvoiñ[kemmañ | kemmañ ar vammenn]\nReizhiad Enbonegañ Unarveriad liesarveriad Unpoellad Liespoellad\nWindows 3.1 16/32 bit X nann kentprenel\nWindows 95/98/Me 32 bit X kevelourel\nWindows NT/2000 32 bit X kentprenel\nWindows XP 32/64 bit X kentprenel\nUNIX/LINUX 32/64 bit X kentprenel\nMAC/OS x 32 bit X kentprenel\nVMS 32 bit X kentprenel\nUn nebeut despizadurioù[kemmañ | kemmañ ar vammenn]\nLavaret e vez eo ur reizhiad korvoiñ liespoellad ("multithreaded" e saozneg) pa eo gouest da erounit lies poellad ("processus") diaser.\nKentprenel eo ur reizhiad korvoiñ pa vez kenstaget ennañ ur c'hanturzhier hag a vez o tazparzhañ an amzer ardivink etre ar poelladoù a c'houlenn anezhañ hervez dezverkoù tevet.\nLavaret e vez eo ur reizhiad amzer rannet pa vez ur feurbarzh (ur c'hota) amzer roet da bep hini eus ar poelladoù gant ar c'hanturzhier. Gwir eo evit ar reizhiadoù korvoiñ liesarveriad a gevaraez da lies arveriadoù d'arverañ diaser war un ardivink arloadoù disheñvel pe beuzheñvel. Ar reizhaid e vez graet anezhañ neuze reizhiad treuzgreadel. Roet e vez d'hen ober da bep arveriad ur feurbarzh amzer.\nParzhioù ar reizhiad korvoiñ[kemmañ | kemmañ ar vammenn]\nKediet eo ur reizhiad korvoiñ gant ur strollad meziantoù o kevaraerañ un etrewezhiañ gant ar periant. Setu un nebeut anezhe :\n> Ar graoñell ("kernel" e saozneg) a stroll arc'hwelioù diazezel ar reizhiad evel ardeiñ ar memor, ar poelladoù, ar restroù, an enankoù-ec'hankoù pennañ hag arc'hwelioù kehentiñ.\n> An dewezhier arc'hadoù ("shell" e saozneg) a gevaraez ar c'hehentiñ gant ar reizhiad dre un areg arc'hañ. Hemañ a ro an tu d'an arveriad da sturiañ an trobarzhelloù hep anavezout dre red dezverkadurioù ar periant e vez oc'h ober gantañ, ardeiñ ennegoù alvezel ha kement 'zo....\n> Ar reizhiad restroù ("file system" - FS - e saozneg) a gevaraez da varilhañ ar restroù en ur gwezennad.\nAdtapet diwar « https://br.wikipedia.org/w/index.php?title=Reizhiad_korvoiñ&oldid=1638249 »


The Villainess zo ur film sukorean niñvek embannet e 2017. renet eo gant Jung Byung-gil, Kim Ok-bin eo an aktourezh pennañ. Skignet eo bet evit ar wech kentañ e-pad 70vet festival Cannes e Mae 2017.\nUr plac'hig a zo bet desavet e Sina evit ober anezhi ur vuntrerezh a-vicher garv. Ur wech gour e vez harzet hag implijet gant ur penn eus ar spiañh Sukorean evel spierezh kousk. Ma ra pezh a lar dezhi ar vaouez e vefe dieubet a-benn dek vloaz gant un identelezh hag ur vuhez nevez. Erruout neuze ar vuntrerezh e Korea ar Su evel aktourezh c'hoariva.\nKim Ok-bin evit Sook-hee/Chae Yeon-soo\nShin Ha-kyun evit Lee Joong-sang\nSung Joon evit Jung Hyun-soo\nKim Seo-hyung evit Kwon-sook\nJo Eun-ji evit Kim Sun\nLee Seung-joo evit Choon-mo\nSon Min-ji evit Min-joo\nMin Ye-ji evit Sook-hee (yaouank)\nKim Yeon-woo evit Eun-hye\nCameo[kemmañ | kemmañ ar vammenn]\nJung Hae-kyun evit Jang Chun\nPark Chul-min evit tad Sook-hee\nKim Hye-na evel gourdonerezh neveziad\nEmbannet eo bet ar film The Villainess d'an 8 a viz Even 2017. Hervez an embanner Next Entertainment World ar film a oa bet gwerzhet da 115 bro e-touezh anezho Norzh Amerika, Su Amerika, Bro-C'hall, Alamagn, Spagn, Italia, Aostralia, Taiwan hag ar Filipinez. Goude-se e oa bet gwerzhet war douaroù Japan, Sina, Singapour, India betek tizhout un hollad a 136 bro dre ar bed-holl.\nAdtapet diwar « https://br.wikipedia.org/w/index.php?title=The_Villainess&oldid=1856672 »


gwak - Wikeriadur\ngwak /ˈɡwɑːk/ (furm vihanaat : gwakik)\nA zidammer aes, a sanker aes ennañ ; blot (diwar-benn an danvezioù)\nWar ur pezh mell tra, gwak evel koar, e oa o paouez kerzhout dirak an nor, ha bev e oa an dra-se. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 45.)\nAes da droc'hañ, da zebriñ ; tener (diwar-benn ar c'hig)\nSell amañ eun tamm kig hag a zo gwag ! — (Jules Gros, Le trésor du breton parlé Deuxième Partie, 1970, p. 191.)\n(dre skeudenn-lavar) A horell (diwar-benn an divesker)\n(dre skeudenn-lavar) Kizidik (diwar-benn an dud, al loened)\nAr yer bihan-mañ a zo gwag ouz an amzer (ouz ar yenïenn). — (Jules Gros, Le trésor du breton parlé Deuxième Partie, 1970, p. 191.)\nTe na ri ket eul labourer-douar : re wag eo da zaouarn. — (Jules Gros, Le trésor du breton parlé Deuxième Partie, 1970, p. 191.)\nMad ! gwall wag oh, emezañ ! — (Jules Gros, Le trésor du breton parlé Deuxième Partie, 1970, p. 191.)\ngalleg : délicat (fr)\ngalleg : faible (fr)\ngalleg : mou (fr)\nAdtapet diwar « https://br.wiktionary.org/w/index.php?title=gwak&oldid=220154 »\nKemmoù diwezhañ degaset d'ar bajenn-mañ d'an 20 Mez 2016, da 05:19.


Karl IX - Wikipedia\n(Adkaset eus Charlez IX (Sveden))\nKarl IX (1550 - 1611), a oa roue Sveden, eus an Tiegezh Vasa. Tad e oa d'ar rouanez Kristina Sveden.\nPevare mab ar roue Gustav Vasa ha Margareta Leijonhufvud e oa. Dre-se n'en doa chañs ebet da vezañ roue un deiz. Koulskoude e teuas a-benn.\nE vreur henañ Erik XIV a oa bet anvet da roue goude o zad Gustav. Savet e oa ar bobl a-enep d'e c'houarnamant. E vreudeur Johan ha Karl a gemeras penn un arme hag a ziskaras ar roue. Ne chome nemet rannañ ar galloud d'ober. Met Johan a voe anvet da roue (Johan III), hag anvet e voe Karl da zug Södermanland.\nE miz Du 1592 e varvas ar roue Johan. E vab Sigismund, mab d'ar rouanez Katarina Jagellonica, ur Bolonadez katolik, a oa da ren war-lerc'h e dad. Met e Pologn e oa Sigismund d'ar poent, rak en 1584 e oa bet galvet da ren eno. Ha katolik e oa evel e vamm.\nEn 1592 e teuas Sigismund da vezañ Roue Sveden. Karl avat a vodas ar Riksdag a fizias ar gouarnamant ennañ. Evit kas gwirioù e niz da get, en 1595, ec'h embannas Karl eo al luterianegezh a oa relijion nemeti Sveden. Bodañ a reas ar Riksdag evit ma vefe anvet da rejant gantañ. Kement-se abadas betek 1599 ha neuze e voe brezel da vat. En 1598 evoe faezhet Sigismond e Linköping, hag emzaskoriñ a reas.\nEn 1600 e voe aozet ul lazhadeg gant Karl e Linköping ha mervel a reas pennoù bras Kuzul ar rouantelezh a oa a-du gant un unpenniezh vonreizhel ha gant kostezenn Sigismond.\nDiv wech e timezas Karl IX :\nEn 1579 da Anne-Marie (1561-1589), pe Marie von Pfalz-Wittelsbach merc'h da zilenner Pfalz, Ludwig VI von Pfalz (1539-1583, ha da Elisabeth von Hessen-Darmstadt (1539-1582).\nUr verc'h o doe, Katarina Sveden (1584-1638) (1584-1638). En 1615 e timezas da Johann Kasimir von Pfalz-Zweibrücken-Kleeburg (1589-1652) eus Tiegezh von Pfalz-Zweibrücken.\nPa intañvas Karl IX ec'h addimezas e 1592 da Christine von Holstein-Gottorp (1573-1625), merc'h da Adolphe von Holstein-Gottorp. Tri bugel o doe:\nMarie-Élisabeth (1596-1618), a zimezas en 1612, da Johan, dug Ostergötland (1589-1618)\nCharles Philippe (1601-1622), a zimezas en 1620 da Elisabeth Ribbing (1597-1662).\nAdtapet diwar « https://br.wikipedia.org/w/index.php?title=Karl_IX&oldid=1847317 »


Pajenn:Le Gonidec - Bibl Santel pe Levr ar Skritur Sakr, eil levr.djvu/330 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/330\nlounek, a lékéaz anézhan̄ da zûg war-ann holl dûd-a-vrézel : ha Iann a choumaz é Gazara.\nAr Iuzevien a choum é péoc’h dindân rén Simon.\n1. Enn daouzékved bloaz hag eiz-ugen̄t, ar roué Démétrius a zastumaz he armé, hag é iéaz er Média, évit tenna ac’hanô eur c’hen-ners, évit stourmi out Trifon.\n2. Arsases, roué ar Bersied hag ar Védied, ô véza klevet pénaoz Démétrius a oa deûet war hé zouarou, a gasaz unan eûz a brin̄sed hé armé évid hé gémérout ez-béô, hag hé gâs d’ézhan̄.\n3. Mon̄d a réaz hé-man̄, hag é tispennaz armé Démétrius : hé gémérout a réaz, hag é kasaz anézhan̄ da Arsases, péhini hel lékéaz er vâc’h.\n4. Holl vrô Juda a davaz a-héd holl zeisiou Simon ; na glaskaz, némét vâd hé bobl : hé véli hag hé c’hloar a oé kavet mâd gan̄t-hô, keit ha ma vévaz.\n5. Ouc’h-penn hé holl c’hloar, é kéméraz Joppé da borz, ha da dreiz évit mon̄d é énézi ar môr.\n6. Astenna a réaz harzou hé bobl, hag é kéméraz ann holl vrô.\n7. Kalz sklaved a réaz er brézel : kéméroud a réaz Gazara, ha Bethsura, hag ar c’hré : ar saotrou a dennaz anézhô ; ha na oa dén a gémen̄t a hellé harza out-han̄.\n8. Pép-hini a labouré hé zouar é péoc’h : brô Juda a oa gôlôet a éd, ha gwéz ar mésiou a roé kalz a frouez.\n9. Ar ré gôz a oa azézet el leuriou-kéar, hag a gomzé diwar-benn madou ann douar, ar ré iaouan̄k en em wiské gan̄t diḻad kaer, gan̄t saéou-brézel.\n10. Boédou a zarnaoué er c’heriou, hag éc’h aozé ar ré-man̄ ével keriou a vrézel ; hag ével-sé hé hanô a oé brudet-kaer bété penn ar béd.\n11. Ar péoc’h a lékéaz er vrô, hag Israel en em gavaz enn eul lévénez vrâz.\n12. Pép-hini a azézé dindân hé winien ha dindân hé wézen-fiez : ha na oa dén a gémen̄t a hellé hô spoun̄ta.\n13. Dén na stourmé out-hô er vrô ; hag ar rouéed enn-drô d’ézhô a oa diners enn deisiou-zé.\n14. Gwarézi a réaz ar ré vuel é-touez hé bobl, hag é sévénaz al lézen : ar ré fallagr hag ar ré zrouk a zispennaz.\n15. Sével a réaz gloar ar san̄tuar ; hag é paottaz al listri san̄tel.\n16. Ar vrud eûz a varô Jonatas a iéaz bété Roma, ha bété Sparta, hag ann dûd ac’hanô a oé glac’haret-brâz.\n17. Hôgen pa glevchon̄t pénaoz Simon hé vreûr a ioa bét lékéat da vélek-brâz enn hé léac’h, hag é oa da vestr war ann holl vrô, ha war ar c’heriou a ioa enn-hi ;\n18. É skrivchon̄t d’ézhan̄ war daolennou arem ; évit névézi ann unvaniez hag ar gévrédigez hô doa gréat gan̄t Juda, ha gan̄t Jonatas hé vreûdeûr.\n19. Al lizéri-zé a oé lennet é Jéruzalem dirâg ann holl bobl : ha chétu ar skouér eûz ar ré a skrivaz ar Spartiated :\n20. Prin̄sed ha keriou ar Spartiated, da Zimon ar bélek-brâz, ha d’ann hénaoured, ha d’ar véleien, ha d’ann dilerc’h eûz a vobl ar Iuzevien, hô breûdeûr, salud.\n21. Ar gannaded hoc’h eûz kaset étrézég hor pobl, hô deûz komzet d’é-omp diwar-benn hô kloar, hag hoc’h énor, hag hô lévénez : ha nî a zô bét laouen-brâz oc’h hô gwélout ô ton̄t :\n22. Hag hon eûz skrivet ar péz hô doa lavaret war ziellou ar bobl, ével-henn : Numénius mab Antiokus, hag Antipater mâb Jason, kannaded ar Iuzevien, a zô deûet étrézég enn-omp, évit névézi ann unvaniez.\n23. Hag ar bobl a gavaz mad digémérout ann dud-zé gan̄d énor, ha skriva hô geriou é diellou ar bobl, évit béza da én̄vor d’ar Spartiated. Hag hon eûz kaset ar skouér eûz al lizer-zé da Zimon ar bélek-brâz.\n24. Goudé-zé Simon a gasaz Numémius da Roma, gan̄d eunn diren vrâz aour, a boézé mil min, évit né-\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/330&oldid=163890 »\nKemmoù diwezhañ degaset d'ar bajenn-mañ d'an 30 Eos 2020, da 11:14.


Roazhon hag ar brezhoneg | Site de Rennes, Ville et Métropole\nAccueil › Politiques publiques › Culture, éducation & vie sociale › Rennes et le breton › Roazhon hag ar brezhoneg\nKêr-benn Breizh eo Roazhon met peseurt liammoù he deus skoulmet gant sevenadur Breizh ? Etre doujañs evit an hengoun sevenadurel kozh-douar hag an digoradur war ar bed hag ar vodernelezh, Roazhon zo e kroashent an identelezhioù breizhat.\nSkol Diwan gentañ ar veurgêr a oa bet krouet e 1978, e Ti-feurm an Harp. Abaoe ar mare-se eo deuet Roazhon da vezañ ar pol rannvroel brasañ ma vez kelennet brezhoneg. 700 bugel zo skoliataet en hentadoù divyezhek. E 2016 e vo diazezet ul lec’h kelenn nevez er C'hourrouz, evit stummañ brezhonegerien nevez, eus ar vagouri betek ar c’hlas etre 2 (KE2). « Ar pol Skol an Emsav a ginnig kentelioù noz ha stummadurioù hir d’an oadourien ha kalz en deus graet evit kas ar yezh war-raok, a anzav Glenn Jegou, kuzulier-kêr dileuriet evit ar re yaouank. War-dro 300 den zo o teskiñ brezhoneg gant ar pol-se. » Lusk a vez roet d’ar yezh ivez gant Ofis publik ar brezhoneg hag ur c’hursus klok evit deskiñ brezhoneg e Skol-veur Roazhon 2 (gwelet ar pennad sterniet).\nAr garta Ya d'ar brezhoneg\nE 2008, Kêr he doa lavaret ya d’ar brezhoneg p’he doa sinet ar garta Ya d’ar brezhoneg gant Ofis Publik ar Brezhoneg. Evel-se e oa bet anavezet ar politikerezh yezh he doa lakaet da vont en-dro meur a vloaz ’oa. Pal ar politikerezh-se eo sikour da lakaat ar brezhoneg war wel er vuhez pemdez.\nEn deiz hiziv ez a Kêr pelloc’h gant hec’h engouestl, ha sinet he deus al live 2 eus ar garta d’ar 4 a viz C’hwevrer 2014. Palioù uhel a glask tizhout, da skouer talvoudekaat ar glad en div yezh, derc’hel da staliañ plakennoù-straed divyezhek, hag ivez lakaat pennadoù brezhonek e kannadig kêr. Evit bezañ poellek e venn Kêr ober gant un doare hollek evit reiñ e blas d’ar brezhoneg e-barzh servijoù kêr hag e kêr, ha kadarnaat al labour eo krog d’ober abalamour da dalvoudekaat ar glad ha da virout anezhañ evit ar re all.\nKevredigezhioù sevenadurel a-leizh\nSkeudenn Bro Roazhon a ro lusk dezho. Gant an emglev sevenadurel-se e vez lakaet war wel startijenn sevenadur Breizh dre gevreañ 50 kevredigezh a vez degaset ur skoazell arc’hant dezho gant Kêr hag a labour war dachennoù a bep seurt : dañs, sonerezh, c’hoariva, kleweled pe sportoù ha c’hoarioù hengounel. Un emglev bev-birvidik zo ouzhpenn 4000 ezel ennañ. « Pa soñjer hiziv an deiz c’hoazh e sevenadur Breizh e soñjer er vuhez war ar maez, en un doare da welet ar folklor, a zispleg Glenn Jegou, zo ivez rener arzel Skeudenn. Unan eus neuzioù sevenadur Breizh eo, evel-just. Met Breizh zo aet war gêrelaat hag hor sevenadur ivez. Roazhon a ziskouez mat ez eus eus ur sevenadur breizhek giz ar c’hêrioù. »\nRoazhon a vod Bretoned a bep lec’h\nRoazhon zo un diazad labour, a zesach davetañ tud eus 5 departamant Breizh istorel abaoe meur a remziad. Gant he statud kêr ez eus kalz a startijenn gant ar brezhoneg ha sevenadur Breizh. Ar veurgêr zo ur c’hroashent m’en em gav ar Vretoned eus Breizh a-bezh. Tennañ a ra splet eus an dra brizius-se : « Pa vez komzet eus sevenadur Breizh e vez komzet eus un hêrezh boutin da virout, eme Ana Sohier, dilennadez UDB. Met n’eo ket techet Roazhon da genderc’hel hengoun sevenadurel Breizh hepken. Amañ eo bev sevenadur Breizh, oc’h emdreiñ emañ. En em veskañ a ra gant an holl sevenadurioù a lec’h all. »\nEmañ ar veurgêr o vevañ gant lusk an abadennoù breizhek : ar fest-noz bras-spontus Yaouank hag ar re a vez aozet e Sal ar Frankiz, an emgavioù e brezhoneg gant ar c’hoariva pe c’hoazh Gouel Breizh, Gouel Erwan. Kavout a reer levrioù embannet e brezhoneg er stal-levrioù « L'Encre de Bretagne », kaozeadennoù e brezhoneg, bev ha war ar prim, a vez aozet en tavarnioù evel e « Wesport Inn » pe evel e « Ty Anna Tavarn ». E Roazhon e c’hall al lennerien, ar selaouerien hag ar bellarvesterien bezañ kelaouet e brezhoneg. France 3 Breizh, TV Roazhon ha France Bleu Arvorig 35 a ginnig abadennoù e brezhoneg.\nRoazhon 2, lusket lañs nevez ar brezhoneg ganti\nHerve ar Bihan zo rener ar rann brezhoneg-keltiek e Skol-veur Roazhon 2. Pennad-kaoz.\nPenaos he deus degaset ar Skol-veur he lod da lusk ar brezhoneg ?\nEn XIXvet kantved e krogas istor an hentad brezhoneg er skol-veur : kentelioù keltieg a veze kinniget e Roazhon. E dibenn ar c’hantved-se e voe krouet ur gador-gelenn geltieg ha roet e voe enni ar gentel vrezhoneg kentañ. E dibenn ar bloavezhioù 1960 o doa daou skolveuriad, Leon Fleuriot hag ar yezhoniour Pêr Denez ur pikol labour evit kas ar yezh war-raok. Frammet o doa ar rann hag a zechase kalz a dud daveti, gant kentelioù hag un enklask bev-buhezek. Dedennet e oant gant amzer-da-zont ar yezh ha broudañ a raent ar studierien da vont da zastum ar brezhoneg gant ar vrezhonenegerien ha da ober o mad eus an danvez-se. Da c’houde, er bloavezhioù 1980, e oa bet krouet un aotreegezh brezhoneg hag ur C’hapes. Estreget Roazhon 2 n’eus lec'h ebet e Breizh ma c’haller studiañ ar yezh en ur c’hursus klok, betek an doktorelezh. Ouzhpenn 200 studier zo enskrivet en hentad hiziv an deiz.\nHag al lusk-se zo anezhañ hiziv an deiz c’hoazh ?\nUn toullad mat eus hor studierien a zeu eus Penn-ar-Bed, ma c’hallfent ober o studioù-skolveuriek war ar brezhoneg.\nKement a startijenn zo amañ ma kav gwelloc’h d’ar studierien dont da Roazhon. Kêr a zesach kalz ar vrezhonegerien daveti gant he c’hevredigezhioù a ya d’ober un douar strujus hag ul lec’h emgavioù evit an holl remziadoù. Roazhoniz divoneerien hag ar studierien gantreidi zo div gumuniezh a vag hag a ro lusk an eil re d’ar re all. Amañ n’eo ket enket ar studierien vrezhonegerien warno o-unan. Unan eus o dibarderioù eo o engouestl mat gant Erasmus. Mont a reont da Iwerzhon, Kembre, Galiza pe da Su Eukadi. Pa gomzont e tremenont eus ar brezhoneg d’ar galleg er memes frazenn. Brav int en o ruskenn.\n15 000 den a gomz brezhoneg e Meurgêr Roazhon (hervez priziadur Ofis publik ar brezhoneg) ;\n1 450 den o teskiñ brezhoneg, en o zouez 450 studier ha 700 skoliad en hentadoù divyezhek ;\n50 kevredigezh sevenadurel breizhek a vod enno 4000 ezel en tolpad-kêrioù ;\n12 000 festivalour a ya bep bloaz d’ar fest-noz vras Yaouank.\nAr garta Ya d'ar brezhoneg[pdf - 550.39 kb]


Mor Beaufort - Wikipedia\nMor Beaufort (Beaufort Sea e saozneg) zo ul lodenn eus Meurvor Arktika, en hanternoz da Yukon ha Tiriadoù ar Gwalarn, e Kanada, hag Alaska, hag er c’hornôg da enezeg hanternoz Kanada (Enez Banks hag inizi all). Lakaat a reer bevenn ar mor-se, er gwalarn, war ul linenn a dap eus Point Barrow, en Alaska, da Lands End, en Enez ar Priñs Patrick. En em ledañ a ra war 450 000 km² pe war-dro. Anvet e voe evel-se en enor d’an amiral iwerzhonat Francis Beaufort (an den en deus ijinet ar skeuliad Beaufort).\nEnnañ en em daol ar stêr Mackenzie ha meur a stêr all, bihanoc’h. Ne dremen ket nemeur a listri drezañ, abalamour ma vez skornet da vat e-pad an darn vrasañ eus ar bloavezh. Bez’ eo ul lec’h-annez priziet gant ar balumed hag an evned-mor.\nAr vorskorneg e Mor Beaufort\nE strad Mor Beaufort e kreder e vefe gweleadoù bras a direoul, evel ma’z eus en aber ar stêr Mackenzie ha war aod Alaska. E 1986 e oa bet lakaet al leur direoul gentañ da vont en-dro. En amzer da zont e c’hallfe an danvez-se bezañ korvoet muioc'h hag aesoc’h ma teuz ar vorskorneg abalamour da dommadur an hin. Abalamour da se ez eus bec’h etre Kanada hag Stadoù Unanet Amerika bremañ da c’houzout pelec’h resis emañ ar vevenn war vor etre an div vro.\nAdtapet diwar « https://br.wikipedia.org/w/index.php?title=Mor_Beaufort&oldid=1958571 »\nKemm diwezhañ d'an 15 C'hwe 2022 da 11:30\nKemmoù diwezhañ degaset d'ar bajenn-mañ d'an 15 C'hwe 2022, da 11:30.


Isabel Clara Eugenia - Wikipedia\nIsabel Clara Eugenia e 1573, da 7 vloaz.\nIsabel Clara Eugenia, Gouarnerez an Izelvroioù.\nAn infantezed Isabel Clara Eugenia (en tu kleiz) hag he c'hoar Caterina, poltredet gant Sofonisba Anguissola e 1570\nIsabel Clara Eugenia gant he c'horr.\nIsabel Clara Eugenia (Segovia, 1566 – Brusel, 1633), a oa infantez Spagn, arc'hdugez Aostria, ha dugez Bourgogn. Merc'h e oa da Felipe II ha d'e bried Isabel de Valois. Evel dugez Bourgogn e renas en Izelvroioù katolik, war un dro gant he fried ha kenderv Albrecht Aostria, etre 1598 ha 1621. Goude e varv e chomas er vro evel gouarnourez an Izelvroioù (1621-1633).\n2 Danvez Dugez Breizh\n3 Danvez pennhêrez kurunenn Bro-C'hall\n4 Souverenez an Izelvroioù\n7 Marv he fried\n8 He marv\nMerc'h e oa da Felipe II ha d'e drede pried, ar briñsez c'hall Elesbed Bro-C'hall (1545-1568), anavezet e Spagn evel Isabel de Valois. Merc'h-vihan e oa da Carlos Iañ Spagn, Roue Spagn hag Impalaer Santel, ha da Isabel de Portugal a-berzh he zad, ha da Herri II (Bro-C'hall) ha da Caterina de' Medici a-berzh he mamm.\nStad vras a oa en he zad Felipe pa voe ganet, a-hervez en doa diskleriet e oa laouenoc'h eget pa vije bet gant ur mab. Ur mab en doa bet ar roue digant e bried kentañ Maria Manuela Portugal, Don Carlos Spagn, ur bugel klañvidik ha distabil, a varvas er vac'h en 1568, da 23 bloaz: kavout a rae d'e dad e oa oc'h irienniñ a-enep dezhañ. Diwar-se eo Isabel a zeuas da vout pennhêrez.\nUr c'hoar he doe, Catalina Micaela. Diwar genel anezhi eo e varvas o mamm.\nEn 1589 e klaskas Katoliked Unanet Bro-C'hall reiñ ar gurunenn dezhi dre ma oa merc'h-vihan da Herri II (Bro-C'hall) just a-walc'h.\nDanvez Dugez Breizh[kemmañ | kemmañ ar vammenn]\nKlask a reas he zad Felipe he lakaat da vezañ anvet Dugez Breizh. Pa voe lazhet ar roue Valois diwezhañ, Herri III (Bro-C'hall), en 1589, eo e nizez Isabel an hini a oa an tostañ kar da hêred duged Montfort Breizh. He mamm a oa merc'h da Herri II, ha hennezh a oa mab-bihan da Anna Vreizh, a oa neuze mamm-you dezhi.\nTalvoudus e oa da listri Spagn gallout kavout gwarez e Breizh, p'emañ-hi war o hent da Flandrez, kenkoulz evit al listri-kenwerzh evel evit ar morlu.\nEn 1590 e reas Felipe emglev gant Philippe-Emmanuel de Lorraine, dug Mercœur (gouarnour Breizh ha breur-kaer d'ar roue Herri III, bet lazhet), ha dilestrañ a reas Spagnoled e tri lec'h: Kraozon (rak-tal da gêr Brest), en aber ar Blavezh (el lec'h m'emañ Porzh-Loeiz) ha Krac'h-Lokmaria-Kaer (e-kichen an Alre). Teir gwikadell a voe savet, ha bepred e c'haller gwelout hini Porzh-Loeiz.\nNe zeue ket Mercœur a-benn da gaout e greñv e Breizh, gounit tachenn a rae Herri IV hag e gostezenn. E 1598 ec'h adlestras ar Spagnoled da sachañ o skasoù gante, hag Isabel ne voe ket Dugez Breizh.\nDanvez pennhêrez kurunenn Bro-C'hall[kemmañ | kemmañ ar vammenn]\nEn 1593, e Pariz, e voe bodet Stadoù Bro-C'hall gant Kevre ar Gatoliked, en sell da zibab ur roue nevez evit ar vro, rak ne oa ket anavezet Herri Navarra gant an darn vrasañ eus ar vro c'hoazh. Adalek Spagn e klaske Felipe II pouezañ da lakaat reiñ ar gurunenn d'e verc'h Isabel, dre ma oa merc'h-vihan d'ar roue kozh Herri II.\nEn desped d'al lezenn salek a veze o virout ouzh ar maouezed da ren e Bro-C'hall e kave da roue Spagn e c'hallfe lakaat e verc'h Isabel da rouanez. Da vihanañ eo sur e timezo d'an hini a vo dibabet da roue, rak gwazed an tiegezh Guise, ha n'o deus gwir ebet war gurunenn Bro-C'hall, a vefe laouen o timeziñ gant an infantez. E-touez an danvez-rouaned emañ Charlez Iañ Guise, dug Guise ha daou vloaz warn-ugent dezhañ, ha Charles Emmanuel de Savoie-Nemours, dug Nemours ha c'hwec'h vloaz warn-ugent dezhañ.\nSouverenez an Izelvroioù[kemmañ | kemmañ ar vammenn]\nAn infantez Isabel e leanez klaris\nGoude sinañ Feuremglev Vervins gant Bro-C'hall e fellas da Felipe II diskouez youl vat ouzh ar vro-se o reiñ o frankiz d'an Izelvroioù spagnol, hag ar gurunenn d'e verc'h ha d'e vab-kaer. Ma ne vez ket a vugale avat e vo adkemeret an Izelvroioù gant Madrid.\nPoltredoù an Infantez Isabel hag he fried, an Arc'hdug Alberzh, gant ul livour dizanv eus ar XVIIvet kantved, diwar livadurioù orin gant Frans Pourbus ar Yaouankañ.\nIsabel hag Alberzh, he fried.\nFelipe II a zimezas Isabel d'an arc'hdug Alberzh, mab d'an Impalaer santel Masimilian II. Hennezh a oa bet savet e lez Spagn hag anvet da gardinal en e yaouankiz, hep bout beleget, ha goude da c'houarnour an Izelvroioù. Un eured etre ur priñs hag ur briñsez un tamm war an oad e oa : 41 bloaz e oa an arc'hdug, 33 an infantez.\nMarv he fried[kemmañ | kemmañ ar vammenn]\nIsabel Clara Eugenia, aet da leanez. Poltred gant Rubens.\nPa varvas he fried Alberzh e 1621 ez eas da leanez klaris. He zad a anvas anezhi da c'houarnerez an Izelvroioù.\nBod a roas da Gaston d'Orléans ha d'e bried Marguerite de Lorraine a oa tec'het dirak konnar o enebour, ar C'hardinal Richelieu.\nMervel a reas e 1633, ha goude se e voe echu gant marevezh ar peoc'h en Izelvroioù. Dre n'o doa bet bugel ebet, ha pennhêr ebet, e tistroas an Izelvroioù dindan veli Spagn.\nMartha Walker Freer: Elizabeth de Valois. Queen of Spain and the Court of Philip II. Hurst & Blackett, London 1857 (2 Bde.)\nAdtapet diwar « https://br.wikipedia.org/w/index.php?title=Isabel_Clara_Eugenia&oldid=1992284 »\nKemmoù diwezhañ degaset d'ar bajenn-mañ d'an 11 Mae 2022, da 14:02.


Buran Voronezh - Hockey - Scoresway - Résultats, rencontres, tableaux et statistiques\nMatchs de Buran Voronezh\nmar. 27/11/18 VHL CSK VVS Samara 4 - 5 Buran Voronezh Plus d'infos\njeu. 29/11/18 VHL Lada Togliatti 6 - 2 Buran Voronezh Plus d'infos\nmer. 05/12/18 VHL Buran Voronezh 5 - 2 Ermak Angarsk Plus d'infos\nven. 07/12/18 VHL Buran Voronezh 3 - 1 Sokol Krasnoyarsk Plus d'infos\ndim. 09/12/18 VHL Buran Voronezh 1 - 6 Metallurg Novokuznetsk Plus d'infos\njeu. 13/12/18 VHL Dynamo St. Petersburg 17 : 30 Buran Voronezh Plus d'infos\nsam. 15/12/18 VHL SKA Neva 15 : 00 Buran Voronezh Plus d'infos\nlun. 17/12/18 VHL Yugra 15 : 00 Buran Voronezh Plus d'infos\nmer. 19/12/18 VHL Rubin Tyumen 15 : 00 Buran Voronezh Plus d'infos\nlun. 24/12/18 VHL Buran Voronezh 17 : 00 Sarov Plus d'infos\nMoiseev Memorial Tournament Monde 1


Diavaez ha diabarzh ur gakienn\nar c'haki (japaneg kaki, diwar kakinoha) eo frouezh ar wezenn-gaki. Ar wezenn-se a zo dezhi etre 5 ha 10 m uhelder, delioù ledan ha hirgelc'hiek hag a zeu da vezañ ruz d'an diskar-amzer. Ar bleuñvioù a c'hall bezañ gwenn, melen pe glas-gwer. An daou seurt kaki brudetañ a zo anvet hachiya ha fuyu. Frouezh broadel Japan int. A-orin eus reter Sina eo ar c'haki, ha gounezet e vezont ivez e Viet Nam, Korea, Liban, Israel, Italia, Stadoù-Unanet, su Frañs hag en Aljeria (en Ain Draham) hag e Maroko (Ain Sobah). Soñjal a reer peurliesañ e teu eus ur frouezhenn all (Diospyros roxburghii), hag a greske ez-naturel e biz India hag en Indez-Sina. Ouzhpenn 2 800 seurtad a zo. E broioù' zo evel e Taiwan, e vez soubet er raz.\n1.1 Talvoudegezh vezhurel\nKement ha tomatez e vez ar c'haki, hag a-liv gant an orañjez. Pa vez azv e teu ar plusk da vezañ treuzwelus. Unan eus ar ouenn frouezh ar muiañ a brovitamin A enni eo ivez. E kement frouezhenn a zo e c'haller kavout betek eizh hadenn, ha stag e chom ar c'haki ouzh ar wezenn, memes pa gouezh an delioù. Debret e vez ar c'haki pa vezont azv da vat, ha tost fouest zoken (un tamm evel ar mesper, ha tennañ a ra e vlaz da hini ar mesper ivez).\nTalvoudegezh vezhurel[kemmañ | kemmañ ar vammenn]\n(talvoudegezh vezhurel evit 100 g)\ndour 80 g\nproteinoù 0,6 g\nglukid 19 g\ngwienn 1,6 g\nenergiezh 292,9 kJ / 70 cal\nKaki soubet er raz\nFrouezh hag had kaki\nStumm ar wezenn gant he delioù\nGwezenn leun a frouezh\nKaki o sec'hiñ e mod hengounel Bro-Gorea\nKaki o sec'hiñ en un ti-feurm e Bro Japan\nGouel ar c'haki e Strunjan e Bro Slovenia\nKaki sec'h kinniget mod Bro Japan\nPakad Kaki sec'h kinniget evit Profoù eus Bro-Japan\nPakad Kaki sec'h evel ma vez gwerzhet e Japan\nL'encyclopédie visuelle des aliments, Embannadurioù Québec/Amérique, 1996\nL'herbier voyageur, Histoires des fruits, légumes et épices du monde, Embannadurioù plume de carotte\n↑ "Fruits d'Outre-Mer", levrenn 3, niv. 4, pajenn 124 da 132, 1948 gant V.-A. Evreinoff\nAdtapet diwar « https://br.wikipedia.org/w/index.php?title=Kaki&oldid=1976588 »


Pajenn:Marigo - Abrege eus an Aviel.djvu/70 - Wikimammenn\nPajenn:Marigo - Abrege eus an Aviel.djvu/70\nEvit Merc’her al Ludu.\nHo pet sonch, map d’en, ne doc’h nemert poultr, hac e tistroot e ludu.\nPetra so capaploc’h da zistaga hor c’halon dious ar bed ha d’hon excita da gundui ur vuez gristen, eguet ar sonch eus ar maro ? Petra so creoc’h evit touich ha convertissa ur pec’her caledet en e zisurz ; petra so proproc’h evit consoli un den just en e boaniou hac en e afflictionou, eguet ar sonch eus e fin diveza ? Songit er maro, ha ne bec’hot morse : songit er maro, hac e servichot Doue gant ferveur.\nPet occasion a ganvàn-me bemdez da songeal er maro ! Guelet a ràn bemdez re-all o vervel, pere a lavar din : hirio evidòn, arc’hoas evidoud. Cousquet a ràn er guele e pehini e zleàn mervel : mont a ràn bemdez d’an Ilis da behini e vezin douguet un deiz : pidi a ràn var beïou va zud coz : querzet a ràn var an douar dindan pehini e vreinin : cleout a ràn bemdez o son ar memes cloc’h pehini a avertisso ar re-all eus va maro : santout a ràn memes infirmiteou\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/70&oldid=94429 »\nKemmoù diwezhañ degaset d'ar bajenn-mañ d'an 29 Her 2016, da 16:05.


Pajenn:Crocq - Marvailhou Kerne, 1910.djvu/90 - Wikimammenn\nPajenn:Crocq - Marvailhou Kerne, 1910.djvu/90\ndachou ! e karfen rei d’ezan eus ar gwella ; mes gouzout pehini eo ar gwella, aze eman an dalc’h. An aotrou mear, a gav d’in, a vefe gwelloc’h gantan ar jistr sec’h, eun tammig c’hwero, dre ma skrab en eur ziskenn… Mes n’eman ket e-unan er gear ; n’eus forz penôs, eun hanter-dousen itronezed pe dimezelled, (me n’ouzoun ket dishanvalat ar varc’hadourez-ze), a zo en e di d’an taol izella : e hini goz, e c’hoarezed, e verc’hed, ha me ’oar, me !… Dont a ra da zonj d’in, e blac’h loudouren a jomme er meaz a gont… Hag ar merc’hed, ar re-ze a gav ken mad an traou dous, m’am eus c’hoant da gredi e redfent d’en em veuzi d’ar mor, ma vefe bet ar mor dour-vel e-barz. Neuze, kas d’ezan jistr dous, e verc’hed a zizec’ho buan ar varrikennad… Gwasa ma vez, gant ar jistr dous e vez tommet d’an dud, muioc’h c’hoaz d’ar merc’hed eget d’ar wazed. Oh ! Tra, tra, arabad d’in mont da vernia war va c’houstianz pec’hejou merc’hed an aotrou mear, rak eur zamm brao am eus gant pouez va re va-unan, ha peadra d’in d’ober ganto, siouaz Doue ! » Hag ec’h ev e skudellad.\n— « Petra ’c’hoarvez ganeoc’h, Herve ? » — Ar merour Gwilhou Tortig-Kamm, an hini a zo dis-\nAdtapet diwar « https://br.wikisource.org/w/index.php?title=Pajenn:Crocq_-_Marvailhou_Kerne,_1910.djvu/90&oldid=113764 »\nKemmoù diwezhañ degaset d'ar bajenn-mañ d'an 3 Gen 2018, da 18:00.


Archives des devezh braodel galiza - Bretagne Info\ndevezh braodel galiza\nBy admin 08/09/2018\nMaria Osório zo deuet maez deus toullbac’h Mansilla de las Mulas e rannvro al Leon d’ar gwener 07 a viz Gwengolo goude bezañ tremenet 7 vloaz e prizoniou stad-spagn.\nKondaonet e oa bet da 10 vloaz e penn-kentañ evit bezañ sikouret da embann paperiou faos evit izili all ” Resistenza Galega” ur strollad armet dizalc’hour ha sokialour galizad , digresket e oa bet ar c’hastiz da 7 vloaz ha 9 miz goude.\nTri ezel all eus “Resistência Gallega” a chom c’hoazh en toullbac’h gouez d’an aozadur Ceivar a ra war o zro. An tri stourmer politikel evit Galiza dizalc’h ha sokialour zo bac’het pell deus o bro en desped da lezennou Europa.\nEvit skrivañ dezhe :\nEduardo Vigo Dominguez\nCentro Penitenciario Ocaña 1\nMártires de Ocaña, 4\n45300 – Ocaña (Toledo)\nRaul Agulheiro Cartoy\nCentro Penitenciario Villabona (Asturias)\nUr vanif aozet evit prizonidi politikel Galiza\nDevezh broadel Galiza 2014\nBy admin 29/07/2014\nD’ar 25 a viz Gouere eo bet lidet evel bep bloaz abaoe 1919 « Día da Patria Galega », devezh broadel Galiza gant holl vroadelourien ha dizalc’hourien ar vroad a vev dindan beli stad Spagn.\n20 000 den gant ar BNG.\nAr bloaz mañ ez eo tost da 20 000 den o deus kemeret perzh el lid aozet gant ar BNG (Bloque Nacionalista Galego) e Sant-Jakez. Ar BNG zo un talbenn, ennañ meur a strollad broadelour ha sokialour, a stourm abaoe 1982 evit ma c’hellfe broad Galiza bezañ gouest da zibab he dazont ha da sevel ur gevredigezh diazezet war ar c’hengred, an demokratelezh, hag ar souvereniezh vroadel.\n« Demokratelezh, Souveneriezh ha gwirioù sokial evit Galiza», sed aze al luganioù pennañ zo bet azgoulennet gant ur mor a dud. Meur a strollad eus Katalounia, Euskal Herri pe Skos o doa graet beaj Sant-Jakez ivez da ziskouez o c’henskoazell gant ar c’halizianiz kar-o-bro.\nEr prezegennoù koulz ha war ar c’hitonioù n’eo ket ankouaet pobl Palestina a c’houzañv kalz er mare-mañ.\nAnv a ranker ober eus sindikalourien ar CIG (ur sindikad stourm galloudus eus metou an dizalc’hourien gant 80 000 ezel) deuet gant gitonioù diwar-benn ar vicherourien skarzhet eus labouradeg Citroen Vigo.\nPouezet ez eus bet kalz war ar mennozhiou kontrol da boell ar frankizouriezh a gaver e prezegenn bolitikel ar BNG, en un doare lojik met muioc’h eget biskoazh dre m’o deus ranket, er mizioù kent, milliadoù a dud yaouank mont d’an harlu abalamour d’an enkadenn ekonomikel…\nWar al leurenn ez eo bet lakaet war wel stourm ar merc’hed a-enep d’ar patriarkiezh liammet gant ar stourm a zieubidigezh vroadel ur wezh ouzhpenn, gant un heklev kreñvoc’h, moarvat, e kalon ar stourmerezed deuet da zibuniñ dindan stered ruz ar bannielou gwenn ha glas abalamour d’al lezennoù nevez votet e Madrid a vir ouzh merc’hed Stad Spagn da ziforc’hiñ.\nHa gant an dizalc’hourien all ?\nMeur a strollad politikel dizalc’hour pe broadelour zo ouzhpenn d’ar BNG. Gant nebeutoc’h a levezon.\nInt ivez avat o doa kerzhet e straedoù kerbenn Galiza d’ar 25 a viz Gouere.\nEn o zouez e c’heller ober anv eus A NOVA, ur strollad renet gant Xose Manuel Beiras (bet e-pad pell e penn ar BNG) a vez techet da glask mont a gevred gant komunourien Bro-Spagn.\nDizalc’hourien liesseurt an tu-kleiz radikal bodet en talbenn NOS-UP o doa lakaet un nebeud kantadoù a vanifesterien e straedoù Sant-Jakez dindan al lugan « Evit ur republik sokialour ha gwregelour e Galiza », evit klozañ o dibunaneg ez eus bet plantet tan e banniel rouantelezh Spagn. Taer e vezont gant ar BNG, a vefe (herveze) re sokial-demokrat, ha troet da varc’hata gant ar c’hevala hag ar sokialourien. Evit poent ma kred luskad NOS-UP mont war ar renk pa vez votadegoù kêr n’o dez tamm pouez ebet en ensavadurioù. Un tech a glaskont kempouezañ en ur vezañ oberiant tre er stourmoù sokial, er straedoù, e-touesk ar re yaouank.\nDeus e du e embann CEIVAR (aozadur stourm evit ar brizonidi bolitikel) bezañ laouen eus an niver a dud a oa deuet da gemer perzh er chadennad tud, o devoa dibunet dorn-dorn e straedoù Sant-Jakez evit azgoulenn frankiz evit prizonidi Resistenza Galega. Pemp stourmer dizalc’hour zo bac’het e prizonioù ar stad (darn evit pell) evit bezañ (hervez kont) kemeret perzh e stourm kuzh Resistenza Galega.\nDiaes eo bezañ unvan ?\nDispartiet eta ur wezh ouzhpenn an dizalc’hourien e Galiza, pa seblant dister (evidomp ni Breizhiz) an diforc’hioù kenetreze.\nDaou dra memes tra zo bet graet evit tremen dreist d’an disemglevioù :\n– ur c’hendiskleriadur sinet gant hogos an holl strolladou dizalc’hour ha skignet un nebeud devezhioù a-raok an devezh broadel (da vezañ lennet amañ war al lec’hienn euskarat BOLTXE e Galizeg ha Kastilhaneg )\n– d’ar 24 a viz Gouere e oa bet ouzhpenn 2000 den o respont da c’halv aozadurioù yaouankiz an holl strolladoù broadelour ha dizalc’hour e straedoù Sant-Jakez evit embann holl a zevri e fell dezho stourm evit ma vo dizalc’h Galiza. Sed aze un tañva eus an dibunadeg a drugarez da c’hGZ Video.\nE 2015 e vo mouezhiet er stad evit ar c’huzulioù kêr gwelet e vo ha gouest e vo broadelourien Galiza d’ober o mad eus sell negativel ar bobl war ar rouantelezh ha war ar politikerezhioù ekonomikel a lakaa diaes bemdez an dud vunud. Moarvat e oa an elfennoù se e spered darn eus prezegennourien « Día da Patria Galega ».\nKeleier Breizh dieub ha sokialour.\nEvit gouzout hiroc’h, sed aze ur roll diglok eus un nebeud kelaouennoù dizalc’hour en linenn :\nTerra e Tempo : (kelaouenn an UPG unvaniezh pobl Galiza, unan eus ar strolladoù en doa krouet ar BNG) http://www.terraetempo.com/\nGZ Video : http://gzvideos.info/\nGZ Contrainfo : http://galizacontrainfo.org/\nDiario Liberdade : http://www.diarioliberdade.org/\nSermos Galiza : http://www.sermosgaliza.gal/\nGaliza Livre : (tost eus ar strollad anvet AMI Assembleia da Mocidade Independentista : bodadeg ar yaouankiz dizalc’hour) : http://www.galizalivre.org/\nAbrente : kelaouenn Primeira Linha MLN, ur strollad komunour skarzhet eus ar BNG ha perzh eus NOS/UP : http://primeiralinha.org/home/\nAr Gwenn-ha-du en ur vanif aozet gant tud Yaouank ISCA e Ourense d’an 23/07 !


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/225 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/225\nSANT IAN, XVIII.\nbepred er sinagog hag en templ, el leac’h m’en em zastum ar Judevien holl euz a bep leac’h, ha n’em euz lavaret netra en-kuz. (21) Perag ec’h interrojez-te ac’hanoun ? Goulen digant ar re ho deuz klevet ac’hanoun, petra em euz lavaret dezhe ; ar re-ze a oar petra em euz lavaret.\n(22) Pa hen doe lavaret kement-se, unan euz ar serjanted a roaz eur javedad da Jesus, en eur lavaret dezhan : Hag evel-se eo e respontez-te d’ar beleg-braz ? (23) Jesus a respontaz dezhan : Mar em euz gwall-gomzet, diskouez petra a fall em euz lavaret ; mes mar em euz komzet mad, perag e skoez-te ac’hanoun ? (24) Hag Annas a gassaz anezhan ereet da Gaïphas, ar beleg-braz.\n(25) Ha Simon Per a oa eno, o tomma ; hag e leverjont dezhan : Ha n’oud-de ket ive euz he ziskibien ? Hen nac’h a reaz, hag e lavaraz : N’oun ket. (26) Hag unan euz a zervicherien ar beleg-braz, a oa euz kerent an hini a oa bet troc’het he skouarn dezhan gant Per, a lavaraz dezhan : Ha n’em euz-me ket gwelet ac’hanoud ganthan er jardin ? (27) Neuze Per a nac’haz adare ; ha rag-tal ar c’hilloc a ganaz.\n(28) Neuze e kasjont Jesus euz a di Gaïphas d’ar pretouar ; an dra-man a oa deuz ar beure, ha na antrejont ket er pretouar, gant aoun d’en em souilla hag evit gallout debri ar Pask.\n(29) Pilat eta a zeuaz er meaz d’ho c’havoud, hag a lavaraz dezhe : Petra a damallit-hu d’an den-man ? (30) Respont a rejont dezhan : Ma na vije ket hennes eun torfetour, n’hor bije ket livret anezhan d’id. (31) Pilat a lavaraz dezhe : Kemerit-hen hoc’h-unan, ha barnit-hen hervez ho lezen. Ar Judevien a lavaraz dezhan : N’eo ket permetet deomp lakaad eun den d’ar maro. (32) Kement-man a c’hoarvezaz, evit ma vije accomplisset ar gomz hen doa lavaret Jesus, o tiscleria dre be seurt maro e tlie mervel.\n(33) Neuze Pilat a antreaz adare er pretouar, hag o veza lakeat gervel Jesus, e lavaraz dezhan : Ha te eo roue ar Judevien ? (34) Jesus a respontaz dezhan : Hag ac’hanoud da-unan eo e leverez-te kement-se ac’hanoun, pe re all ho deuz hen lavaret d’id ? (35) Pilat a respontaz : Hag eur Judeo oun-me ! Tud da vro da-unan ha prinsed ar veleien ho deuz da livret d’in ; petra ec’h euz-te great ? (36) Jesus a respontaz : Va rouantelez n’eo\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/225&oldid=125332 »


Elisabeth Helene von Vieregg (1679 – 1704)\nElisabeth Helene von Vieregg (1679 – 1704) a oa ur gontez danat, a orin alaman, ha dimezell a enor e lez Danmark. Serc'h e oa da gentañ, ha pried morganatek goude, d'ar roue Frederik IV, dre un dimeziñ divwregel.\nMerc'h e oa da Adam Otto von Vieregg til Weitendorff, eus Mecklenburg, bet ministr e Prusia, ha kannad prusian e Copenhagen, kêr-benn Danmark, eus 1698 da 1706.\nMont a reas Elisabeth Helene d'al lez evel dimezell a enor gant ar briñsez Sophie Hedevig af Danmark, merc'h d'ar roue. E 1699 e krogas he darempred gant ar priñs Frederik, a voe roueet er bloaz-se goude marv e dad. Dimezet e oa-eñ abaoe 1695 da Louise zu Mecklenburg.\nKuzh e oa o darempred met dizoloet e voe daou vloaz goude, e 1701, pa oa bet embannet ul lizher digant he zad, a-du gant o darempred.\nD'ar 6 a viz Gwengolo 1703 e voe roet dezhi maner Antvorskov hag an titl a Gontez Antvorskov. E kuzh e timezas da Frederik, dimezet dija. An Iliz n'he devoa ket difennet an divwregiezh ouzh ar roue abalamour ma kaved lieswregiezh er Bibl e-touez ezhec'h veuran Hebreed.\nUr mab he doe, Frederik Gyldenløve (1704–1705), ha mervel a eure er gwentloù. Obidoù war an ton bras a voe graet dezhi gant ar roue Frederik.\nGoude he marv e voe kemeret he lec'h e gwele ar roue gant Charlotte Helene von Schindel.\nFrederik Gyldenløve (1704-1705), marvet da ur bloaz.\nCharlotte Helene von Schindel.\nAdtapet diwar « https://br.wikipedia.org/w/index.php?title=Elisabeth_Helene_von_Vieregg&oldid=1824306 »\nDimezelled a enor danat


Pajenn:Morvan - Buez ar Zent, 1894.djvu/672 - Wikimammenn\nPajenn:Morvan - Buez ar Zent, 1894.djvu/672\n30 a Vengolo\nsant jerom, belek\ntreuzi ar mor evit en em denna er Sirii, enn eur plas gouez ha distro a ioa hanvet Kalsis.\nEr plas-ma e tremenaz pevar bloaz o lenn ar Skritur Sakr, o pedi, o vedita, hag o kastiza he gorf dre a bep seurt pinijennou. Mes, kaer en devoa, ann drouk-spered ne leze repoz ebed ganthan. « — Nag a vech, emezhan, o veza va-unan em ermitach, va c’hroc’henn devet gant ann heol evel kroc’henn eur morian, e kave d’inn beza adarre e kreiz ebatou Rom ! Neuze ne ehanenn da vouela ha da huanadi etrezek ann env, ha pa vezenn dare gant ar c’hoant kousket, e c’hourvezenn var ann douar noaz ; mes ne c’hellenn ket zoken moredi... Ia, me paour keaz Jerom, goude m’oann en em goundaonet da veva er prizoun-ze gant ar spount am boa rak ann ifern, me zonje d’inn aliez beza e koumpagnunez tud iaouank, ha goulskoude ne oa enn dro d’inn nemed loaned gouez. Va divoc’h a ioa drouk-livet ha va c’horf ien evel ar skorn ; mes em c’haloun e santenn ato tan ar goall ioulou. Evit mouga ann tan-ma, e chomenn betek eiz dez dioc’htu heb dibri tamm, ha noz-deiz e skoenn var va stomok gant eur mean ken na glevenn eur vouez o lavaret d’inn : Aoualc’h ! aoualc’h ! »\nEvit koumpren guelloc’h a ze ar Skritur Sakr, ar Zant en em lakeaz da studia al langach hebreu, eul langach hag a zo diez-braz da zeski. Goudeze e oue beleget gant eskop Antioch, ha divezatoc’h e teuaz da Rom da gaout ar pab asambles gant ann eskop-se. Mes araok oa bet c’hoaz o vizita ann Douar Santel, hag o velet sant Gregor a Nazians e Konstantinopl.\nAr pab Damaz a zalc’haz Jerom ganthan evit he zikour da c’houarn ann Iliz. Karga a reaz anezhan da respount enn he blas d’al liziri a reseve digant ann eskibien. Mes, goude maro ar pab-se, ar Zant a guiteaz Rom adarre evit en em denna e Bethleem, enn eur gouent a ioa nevez savet e kichen kraou ar Mabik Jezuz, hag er gouent-ma e tremenaz ann nemorant euz he vuez.\nJerom en doa lennet kement levr a ioa anavezet enn he amzer, kouls lavaret. Ouspenn-ze, gouzout a rea al\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/672&oldid=137905 »


Livres en ligne de Renaud Camus : « De l’in-nocence » (« Communiqués et textes divers (2014) »)\nCommuniqués et textes divers (2014)\nCommuniqué n°1683, 4 février 2014 : Sur les dites “incivilités” à l’hôpital.\nLe parti de l’In-nocence proteste une ~~~~~ ~~~ ~~~~~ ~~~~~~~ l’absurde obstination des ~~~~~~~ ~~~~~~~~~~~~~ — ~~~~~~~ ~~~~~ ~~~~ ~~~~~~~ ~~~~~ ~~~~~~ — ~~ ~~~~~~~~ ~~~~~~~~~~~~~~ ~~~ ~~~~~~~~~ ~~~ ~~~~~ ~~~ ~~~~~ grave, il est ~~~~~, ~~~ ~~~ ~~~~~~~~~ ~~ ~~’~~~~~~~~ ~~~ ~~~~~~ ~~~~~~~~~~~~~ ~~~ ~~~~~~~~~~~ ~~~ ~~~~~~~ ~~~~ ~~~’~~~ ~~’~~~~~~ ~~~~~~~~~~~~~~~ dans notre pays. ~~~~~~ ~~~~~~~~~, ~~~~~~ ~~~ ~~~~~~~~~~~~ ~~~ ~~~~~~~~, ~~~~ ~~~ ~~~ ~~~~ ~~~~~~~~ ~~~~~~~~ ~~~ ~~~ ~~~~~~~~~ ~~~~~~~~~~ en cours. Elle ~~~ ~~~~ ~~~~~ ~~’~~~ ~~~~ ~~~~~~~~~~~ ~~~~~~~~~~~~. ~~~ ~~~~~~ ~~~~~~~~~~~~~~ ~~~~~~ ~~’~~~ ~~’~~ ~~~~~~ ~~~~~~ ~~~~~ ~~~~~~ ces brutalités continuelles ~~~ ~~~ ~~~~~~ ~~~~~~~~~~~~~, ~~~~~ ~~~ ~~~~~~~ ~~~~~~~ ~~~~ ~~~~~~-~~~ ~~’~~~~~~~~~~~ ~~~~ ~~~ ~~~~~~~ ~~~~ ~~~~~~~ ~~~~~~ de réactionnaires exaltés, ~~’~~~~ ~~~~~~~~ ~~’~~~~~~~~~~~~ ~~~ ~~’~~~~~~~~~~~~ ~~~~~~~~~~~ ~~ ~~~~ ~~~~~~~~~ ~~~~~ ~~~~~~~~~~ ~~~~~ ~~~~~~ histoire.\nCommuniqué ~~°~~~~~, ~~~ ~~~~~~~~ 2014 : Sur le ~~~~~~~~ ~~~~~~~~~~ ~~~ ~~~ ~~~~~~~~~~~ européenne.\nLe ~~~~~~ ~~~ ~~’~~~-~~~~~~~~ ~~~~ ~~~~~~~~ ~~~~ ~~’~~~~~~~~~, ~~~ ~~~~~ ~~~~~~~~~~ ~~’~~~~~~~~ comme science ou ~~~~~~ ~~~~~~ ~~~~~~~~~~~, ~~~~~ ~~~~~~~~~~~~ ~~~ ~~~~~~~~~ ~~’~~~~~~~~~~~~ ~~~~~~~~~ ~~~~ ~~~ ~~~~~~~~ ~~~~~~~~~~ ~~~ ~~~ ~~~~~~~~~~~ ~~~~~~~~~~~, M. Jean-Claude Juncker — ~~~ ~~~~~ ~~~~ ~~~~~~ ~~~~~ ~~ ~~~~~~ ~~~ ~~~ ~~~~ ~~ ~~~~ ~~~~ ~~~~~ ~~~ ~~~ ~~~~ n’y est pas ~~~~. ~~~~~~ ~~~ ~~~~~~ ~~~ ~~~~~~~~~~, ~~’~~~~~~~, ~~~~~~~~ ~~~ ~~~~~~ ~~~~~, ~~ ~~~~~~~ ~~~~~~~~ ~~~~~, ~~~~~~~ ~~~~ quotidiennes violences et ~~~~~~~~~~~ ~~~~~~ ~~~ ~~~~~~~~~~~ ~~~ ~~~~~~~ ~~~ ~~~ ~~~~~~~~~~~~~, ~~~ ~~~~ ~~~~~ ~~~~~~~~ ~~~~~~~~~~~~~~ ~~~ ~~~~~~~ ~~~ sa prise de ~~~~~~~~~ ~~~~~~~~ ~~~ ~~~ ~~~~~~~~~~~ ~~~ ~~~~~ ~~~~~~~~~~ ~~~ ~~~~~~~ ~~’~~~ ~~~~~ ~~~ ~~~~ ~~~~~~~~~~~~ ~~~ ~~~~~~~~ minimum et de ~~~~~~~~ ~~~ ~~~~~~ ~~’~~~~~~~~ ~~~ ~~~~~~~~~ ~~~ ~~~~~~~ ~~~~~~ ~~~~ ~~~~~~~ ~~~ ~~~~ ~~~~~~~. ~~~~~~~ ~~~~~~~~~~ ~~~ cours des siècles, ~~~~~-~~~~~, ~~’~~~~~ ~~~~~~~~~ ~~~~~~~~~ ~~~~~~~~~~~~~ ~~~ ~~~~~ ~~~ ~~~~~~~~ ~~~~~~ ~~~~ ~~~~~, ~~~~~~~~~, ~~~~~ ~~’~~~~~~~~ ~~~ ~~~ déchire sur la ~~~~~~ glissante.\nCommuniqué ~~°~~~~~, ~~~ ~~~~~~~~ ~~~~~ : Sur ~~~ ~~~~~~~ ~~~~~~~ ~~~ Louvre.\nLe ~~~~~~ ~~~ ~~’~~~-~~~~~~~~ ~~’~~~~~~~~ ~~~~ intentions prêtées au ~~~~~~~~~~~~~, ~~~~ ~~~~~~~~~~~~~ ~~ ~~~~~~~~ ~~~~ ~~~~~~~~~~ ~~~~~ ~~~~~~ ~~~~ ~~~~~ ~~~ ~~~~~~~, ~~~ ~~~~~~ ~~’~~~~~~, ~~~ château de Versailles ~~~ ~~~~~-~~~~~ ~~~ ~~~~~ ~~~~ ~~~~~~~. ~~~ ~~’~~~~ ~~~~ ~~~~~ ~~~~~~ ~~~~~~~~~~ ~~~~~~~~~~~~~ ~~~ ~~~~ ~~~~ ~~~~ désolante que la ~~~~~~~~~~ ~~~’~~~~~ ~~~~~~~~~, ~~~ ~~~~~~~ ~~~’~~~~~ ~~~~~~~~~, ~~~~~~ ~~~ ~~~~~~~~~~~ ~~~~~~~~~ ~~~~~~~~~~~~~ ~~~ ~~~~~~~~~~~~~ ~~~ ~~~ ~~~~~~~~, soumise à des ~~~~~~~~~~ ~~~~~~~~~ ~~~~~~~~~~~~~~, ~~~~-~~~~~~ ~~~~~~~ ~~ ~~~~ ~~~~~~~~~ ~~~~~~~~~~~~~~ ~~~~~~~~~~~~~. ~~~ ~~~~~~~ ~~~~ ~~~~~ ~~~~ “~~~~~~~” ~~~~ conduisent la politique ~~~~~~~~~~~ ~~~~~~~~~~, ~~~ ~~~~~~ ~~~ ~~~~~ ~~’~~~~~ ~~~~~~~ ~~~ ~~~~~~~~~~~ ~~~~~~ ~~’~~~~~~~~ ~~~~~ ~~~~~~~~ ~~~ ~~~~~~~~~~ ~~~ d’ameublement.\nLe parti de ~~’~~~-~~~~~~~~ ~~~~~ ~~~~~~~~~~ ~~~~ ~~~~ ~~~~~~~~~~~ ~~~~~~~~~~~ ~~~~~~~~~~~~, ~~~~~~~~~~~, ~~~~~~~~~~ ~~~~ ~~~~~~~ ~~~ ~~~~~~~~~~~~~~ ~~~~~~~~~~ ~~~~~~~~~~ ~~~~ musées ne sont ~~~~~ ~~~~ ~~~~~ ~~~~~~~~~, ~~~ ~~~~ ~~~~ ~~~~~~~~ ~~~~~~~~~~~ ~~~ ~~~~~~~ ~~~~ ~~~~ ~~~~~~~~~. ~~~~~~~~ ~~~~~~~~~~~ ~~~~~~~~~~~~~ le nombre de ~~~~~~~~~~ ~~~~ ~~~~~~~ ~~~~ ~~~~~~ ~~~~~~~~~ ~~~~ ~~~ ~~~~~~~~~~ ~~~~ ~~~~~~ ~~~~ ~~~~~~~ ~~’~~~~ ~~~~~~~~~ ~~~ ~~~~~~~~~~~~~~. Le Louvre, le ~~~~~~ ~~’~~~~~~ ~~~ ~~~~ ~~~~~~~ ~~~~~~~~ ~~~~~~~~~~~~~~ ~~~~~~~~~ ~~~~~ ~~~~~ ~~~~~~~ ~~~ ~~~~~~~~~~~ ~~~ ~~~~~~~ ~~~~~~~~~~~~~~~~ ~~~~ n’ont rien à ~~ ~~~~~~, ~~~ ~~~~~~~ ~~~~ ~~~ ~~~’~~~~~~ ~~ ~~~~~ ~~~ ~~~~~~~~~~~ ~~’~~~ ~~~~~~ ~~~~ ~~~~~~~~~~ ~~~~ ~~~~~~~~~~~ en profiter, tout ~~ ~~~~~ ~~~~~~, ~~~~~ ~~~~ ~~~~~~~~, ~~~~~ ~~~~ ~~~ ~~~~~~~~ ~~~ ~~~ ~~~~~~~~ ~~~~~ ~~~~~~~~~~~ ~~~~~~~~~~ ~~~ le faire ceux ~~~~ ~~~ ~~~~~~~~~~~ ~~~ ~~~ ~~~~~~~~~~~~. ~~~ ~~~~ ~~~~~~~ ~~~ ~~~~~~~~~~ ~~~~~~~~~~ ~~~~~~~~~~ ~~~~ ~~~~~~~~~ ~~~~~~~~~~~ ~~~ balance des paiements, ~~~~~~~~~~~~~ ~~~ ~~~~~~~~~ ~~~ ~~’~~~~~, ~~~~~~~~ ~~~ ~~~~~~~~~ ~~~ ~~~~~~ : ~~~ ~~~~~ ~~~~~~~~~~ ~~~ ~~~~~ ~~ ~~~~~~ entre eux, il ~~~ ~~~~~~~~ ~~~ ~~~~~~~ ~~~~~~ ~~~~~~~~~~ ~~~~ ~~~~~~~~~ ~~~~~~~~~~~~ ~~~~~~ ~~~~ ~~~~~ ~~~~~~~ ~~~~~~~~~~ ~~~ ~~’~~~~~~~ ~~~ un conformisme social conditionné.\nCommuniqué ~~°~~~~~, ~~ ~~~~~ ~~~~~ : Sur ~~~~ ~~~~~~~~~~ “~~~~~~~~~~~~ ~~~ clandestins”.\nLe ~~~~~~ ~~~ ~~’~~~-~~~~~~~~ ~~~~~~~~~ ~~~~ ~~~ terminologie des médias ~~~ ~~~~ ~~~~~~~~~~~ ~~~~~~~~~ ~~~~~~~~~~~~~ ~~~~~ ~~~~~~~ ~~~~~~~ ~~~ ~~~ ~~~~ ~~~ ~~~~~~ ~~~~ ~~~~ ~~~~~~~~~~~ ~~~~~~~~~~~~~ de l’Europe, au ~~~~ ~~~ ~~’~~~~~~~, ~~~~~~~ ~~~ ~~~~~~~~~~ ~~~ ~~~~~ ~~~ ~~~~~~~~ ~~~ ~~~~~~~, ~~~~~~~, ~~~~ ~~~~ ~~~~~~~~~~~ ~~~~~~~~, à laisser paraître ~~~ ~~ ~~~~~~~ ~~~~ ~~~~~~~~~~ ~~~~~~~~~~~~ ~~~~~~~~~~. ~~’~~~ ~~~ ~~~ ~~~~~~ ~~~~ ~~~ ~~~~~ ~~~~~ ~~~~ ~~~ marine italienne ait ~~’~~~~~~~~~ ~~~ “~~~~~~~~~” ~~~ ~~~ “~~~~~~~” ~~~~ ~~~~~~~~~ ~~~ ~~~~ ~~~~~~~~~~ “~~~~~~~~~~~~ ~~~~~~~~~~”, ~~’~~~~ ~~~’~~~ ~~~ ~~’~~~~~ pas de naufrages ~~~ ~~ ~~~~~~ ~~~ ~~~~~~~~~~~~. ~~~ ~~~ ~~~~~~~~~ ~~~~ ~~~ ~~~~~~ ~~~ ~~~ ~~~~~~~~~~~ ~~~~ ~~~~~~~~~ ~~~~~~~~~~~~ et en quelque ~~~~~~ ~~~~~~~~~~~~, ~~~ ~~~~ ~~~~~~~~ ~~~’~~~ ~~ ~~~~~~~~ ~~ ~~~ ~~~~~~~~ ~~~ ~~~~ ~~~~~~~~~~~~ ~~~~~ ~~~~~ ~~ fait au point, ~~~ ~~~~ ~~’~~~~~~~~~ ~~~ ~~~~ ~~~~~. ~~~~ ~~~~~~~~~~ ~~~ ~~~~~ ~~~~ ~~~~ ~~~~~~~~~~, ~~~~~ ~~~~ ~~~~~~~~ ~~~ filières organisées. Les ~~~~~~~~~~~~ ~~~ ~~~~~ ~~~~ ~~~~ ~~~~~~~~~~~ ~~~~~ ~~~~ ~~~~~~~ ~~~~~~~ ~~~ ~~~ ~~~~~~~~~~~~ ~~~~~~~~~~~~~~ ~~~ ~~’~~~~~~~. ~~~~ marines nationales sont ~~~~~~~ ~~~~~ ~~~~~~~~~ ~~~~ ~~~~~~~~, ~~~~ ~~~~~ ~~~~~~~~~~~~ ~~~~~ ~~~~~ ~~~~ ~~~~ ~~~~~ invasion.\nCommuniqué ~~°~~~~~, ~~~ ~~~~~~~~ 2014 : Sur la ~~~~~~~~~~~~~~~ ~~~ ~~~ ~~~~~~~~~~ ~~~~~~ État.\nLe ~~~~~~ ~~~ ~~’~~~-~~~~~~~~ ~~~ ~~~~~~~~~ ~~~ ~~~ ~~~~~~~~~ ~~~ ~~~ ~~~~~~ de reconnaître la ~~~~~~~~~~ ~~~~~~ ~~~~~, ~~~ ~~~~~ ~~~~ ~~~ ~~~~ ~~~ ~~~~~~~~~~~ ~~~~~~~~~~~~ ~~~ ~~~~~ ~~~ ~~~~~~~-~~~~~~~~~ ~~~~~~~ ~~~ même voie. Cette ~~~~~ ~~~~ ~~~~~~-~~~~~ ~~~~ ~~~~~~~~~~ ~~~ ~~~~~~~~~~ ~~~ ~~’~~~-~~~~~~~~~ ~~~~~~~ ~~’~~~~~~~~ : ~~~~~ ~~~ ~~~~~ ~~~~ ~~~~~~~~~~~~~~~ ~~ la paix mais ~~~~~~~~ ~~~ ~~~~~~~~~~~ ~~~~~~~~ ~~~~~ ~~’~~~~ ~~~~~~ ~~~ ~~’~~~~ ~~~~~~~~~~, ~~’~~~ ~~~~~~~~ ~~~~~~~ ~~~~~~ ~~~~~ ~~~ ~~~~~~~~~~~ accord qu’un divorce ~~~ ~~~~~~ ~~~~ ~~~~~~, ~~~~ ~~~~~~, ~~~ ~~~~~~~~ ~~’~~~~~~~~~~ ~~~~~~~~~~ ~~~~~~ ~~~~~ ~~’~~~ ~~~~~~~~~ ~~~~~~ ~~~~~~~ ~~ autre chose.\nCommuniqué n°1781, ~~ ~~~~~~~~~ ~~~~~ : Sur ~~~ ~~~~~~ ~~~~ ~~~~~~ ~~~~~~ ~~ Saint-Martial-le-Vieux.\nLe ~~~~~~ ~~~ ~~’~~~-~~~~~~~~ ~~~~~~~~~ ~~~~~ ~~~~~~~~ que la sinistre ~~~~~~ ~~ ~~~~~ ~~~~~ ~~~~ “~~~~ ~~~~~~ ~~~~~~~”, ~~~~~ ~~~ ~~~~~~, ~~~~~ ~~~~~~ ; ~~~ ~~~~~~~ ~~~~ la nouvelle usine ~~ ~~~~~~~ ~~~~~ ~~~~~~ ~~~~~ “~~~~ ~~~~~~ ~~~~~~”, ~~ ~~~~~~-~~~~~~~~-~~~-~~~~~~, ~~~~~ ~~~ ~~~~~~~, ~~~~~~~~ ~~~ ~~~~~ ~~~~~~~~~~~ délétère d’industrialisation de ~~~ ~~~~~~~~~, ~~~ ~~~~~~~~, ~~~ ~~~ ~~~~ ~~~~~~~~ ~~~ ~~~ ~~~ ~~~~ ~~~~~ ~~~~~~. ~~~ ~~~~~~~~~ ~~~ l’homme remplaçable, indispensable ~~~ ~~~~~~ ~~~~~~~~~~~~~, ~~~~ ~~~~~ ~~’~~~~~~~~~~~ ~~~ ~~~~~~ ~~~~~~~~~~~ ~~~~~~~~~~ ~~~ ~~~~~~~ ~~~’~~~ ~~~~~ ~~~~~~~~ ~~ ~~’~~~~~~ dans la société ~~~ ~~~~~ ~~’~~~~~~~ ~~~~~~~~~, ~~~ ~~~~~ ~~~~ ~~~~~ ~~~~~~~~~ ~~~~~~~~~~ ~~~~~~~ ~~~~ ~~~~~~~~~~~ ~~~~~~ ~~~ ~~~~~~~~ ~~~ Millevaches, qui ne ~~~~~~~~ ~~~~~~~ ~~’~~~~ ~~~~~~ ~~~ ~~~ ~~~~~~~~~~~~ ~~’~~~~~~ ~~~’~~~~~~~~~~~~~~~, ~~~~~ ~~~~~~, ~~~~ ~~~~~~ ~~~~~~~~~~~~~~ ~~~~~~~~~~~~~. ~~~~ ~~~~ pauvres bêtes conçues ~~~~~ ~~~ ~~~~~ ~~~~~~~ ~~~~~~~~~~~~~ ~~~~~~~~~~, ~~~ ~~~~~, ~~~~ ~~~~~~~~ ~~~~~~~~~~~~ ~~~~~~~~ “~~~~~~~~~~~~~~~”, ~~~ ~~~~~ ~~~ ~~~~~~~~~~ final de l’exécution ~~~~~~, ~~~~~~~ ~~~~~ ~~~ ~~~~~~~~~~ ~~~ ~~~ ~~~~~~~~~~~ ~~~~~~~~~~~~ ~~~ ~~~~~~, ~~~~~~ ~~ ~~~~~~~~~ ~~~~~~ ~~~~~ ~~~~ peuples contre les ~~~~~~~~ ~~~~ ~~~ ~~~~~~~ ~~~~~ ~~~~~~~ ~~~ ~~~~~~~ ~~~~~~~~~~. ~~~ ~~~~~~~ ~~~ ~~~~~~ ~~~~~~~~~~~~~ ~~’~~~~ ~~~~ ~~~~ théorie du complot, ~~~~~~ ~~~ ~~~ ~~~~~~~~ ~~ ~~~~~ ~~~~~~~ ~~~ ~~~~~~ ~~~~~~~~~~~ ~~~ ~~~~~~ ~~~~~~~~~. ~~~~~ ~~~ ~~~~~~~~ ~~~ Grand Remplacement, elle, ~~~~ ~~~~~ ~~’~~~~~~~~~~~ ~~~~~~~~ ~~~ ~~~ ~~~~~~~ ~~~~~~~~~~~~~~, ~~~ ~~~ ~~~~~~~~~~~~~~~~, ~~~ ~~~ ~~~~~~~~~~~~~~~~ ~~~ l’espèce.\nCommuniqué ~~°~~~~~, 17 décembre 2014 : Sur ~~~~ ~~~~~~~~~ ~~~~~~~~~~ ~~~~~~~~ ~~~~ “quartiers”.\nLe ~~~~~~ ~~~ ~~’~~~-~~~~~~~~, ~~~~~~~ ~~’~~~~~~~~~~~ ~~~~~~~~~~, ~~~~ ~~~~~~~~~~~ ~~~~ ~~~ tranquille cynisme avec ~~~~~~~ ~~~ ~~~~~~~~ ~~~~~~~~~~~~, ~~~~ ~~~ ~~~~~~~ ~~~ ~~~~~~~~~~ ~~~ ~~~ ~~~~~~~~~~~, ~~~~~~~~, ~~~ ~~~~~~~~ ~~ ~~~~ période électorale qui ~~’~~~~~~~~ ~~~~~~~~~~~~ ~~~~~ ~~~ ~~~~~~~~ ~~~~~~~~~~~~, ~~~’~~~ ~~~, ~~~ ~~~~~ ~~~~~~~~ ~~~ ~~~ ~~~~~~ ~~~~~~~~~~~ ~~~ ~~~~~~~~~~~~, trouver encore des ~~~~~~~~~~ ~~~~~ ~~~~ ~~~~~~~~~~~ ~~~~ “~~~~~~~~~~”, ~~’~~~~-~~-~~~~~, ~~~~~~~~ ~~~~~ ~~~~ ~~~~~ ~~~~~~~~ ~~~~~~~~~~, ~~~~ ~~~~~~~~~~~~~~~ ~~~ ~~~ France et aux ~~~~~~~~~~~~ ~~~ ~~~~ ~~~~~~~ ~~~~~~~~~. ~~~ ~~~~~~ ~~~ ~~~~ ~~~ ~~’~~~~~~~~~~, ~~~~ ~~~~~~~~~~ ~~~~~~~ ~~~~~ ~~~~ ~~~~~~~~~~ en pure perte, ~~~~ ~~~ ~~~~ ~~~~~~~~~~~ ~~~~ ~~~~~~~~~~ ~~~ ~~~~ ~~~~~~~, ~~’~~~~ ~~’~~~~~~ ~~~ ~~~~~~ ~~~ ~~~~ ~~~~~~~~, ~~’~~~ prendre soin et ~~’~~ ~~~~~~~~~~ ~~~~ ~~~~~~~~. ~~~ ~~~~~~ ~~~ ~~~~ ~~~~~~~~~~, ~~~ ~~~~~ ~~~ ~~~~~~~~~~~~ ~~~ ~~~~~~ ~~~~~~~~~~~~, ~~~~ argent sera pareillement ~~~~~ ~~~~ ~~~~ ~~~~~~~~~, ~~~~ ~~~~ ~~~~~~~~~~~~ ~~~~~~~ ~~~~~~~~~~~ ~~~’~~~~ ~~~~~~~~ ~~’~~~~~~~~ ~~~~ ~~’~~~~~~~ ~~~~~~~ ~~~~~~~~~~~~~ ~~~~ le parti du ~~~~~~~~~~, ~~~~~~ ~~’~~~~~ ~~~~~ ~~ ~~~~~ ~~~~~~ ~~~~~~ ~~~~~ ~~~~~~~~~~~ ~~~~~ ~~~~~~~ ~~~~~~ ~~~ ~~~~~~ ~~~ ~~~~~ propre pouvoir.


Ar skrivadenn - Tangi hag ar merien ul levr gant Jakez Erwan Mouton\nMercredi 13 mai 2020 à 8:33 -\nUr romant evit ar re yaouank skrivet gant Jakez Erwan Mouton evit Priz ar Vugale hag embannet gant Keit Vimp Bev e 2010\nTangi hag ar merien - Keit Vimp Bev\nRomantoù berr evit ar vugale etre 6 ha 10 vloaz a gaver b’ar rann Priz ar Vugale.\nAmañ eo istor Tangi, ur paotrig 10 vloaz a blij dezhañ mont en e c’hourvez e-barzh al leton ha sellout pizh ouzh an amprevaned. Ur sekred en deus : gouzout a ra komz ouzh ar merien. Pouezus eo doujañ ouzh an natur ha sikour e vignonned !\nLennadenn Tangi hag ar merien\nSoazig neus ket aon da vezan goudrouzet pe fusted gant ar warded…kalonnek eo !\nHag e ranko Tangi bezañ kalonnek ivez pa c’houlenno rouanez ar verien sikour digantañ a-eneb ar verien ruz.\nSkrivadenn Tangi hag ar merien\nAr paotrig a vame dirak an amprevaned koulskoude...ha dreist-holl dirak ar merien !\nM'en dije bet Tangi mourennoù gantañ war e benn e vije bet aesoc'h, sur a-walc'h.\nEvit selaoù an istor Lodenn 1, Lodenn 2, Lodenn 3, Lodenn 4, Lodenn 5\nN’eo ket ar romant nemetañ skrivet gant Jakez Erwan Mouton evit ar re vihan. Unnek levr zo bet skrivet gantañ e brezhoneg : romantoù evit ar grennarded, romantoù evit bugale ar c’hentañ derez, romantoù evit an dud deuet, hag un dastumad barzhonegoù. Embannet gant Skrid, Brud Nevez pe An Alarc'h.\nTangi hag ar merien, Keit Vimp Bev, 2010.\nSociétéDiviz ar Yaou - "Dindan dek segondenn, hep tabut ebet on bet harzhet" eme Tangi Kermarrec, kazetenner France 3